
PREDGOVOR 

Tajna presv. Trojstva temeljna je tajna kršćanstva. Jed- 
nako tajna Božjega kao i čovjekova kršćanskog bića. Stoga 
ju je potrebno upoznati da ne bismo mi kršćani ostali stran- 
ci sami sebi. Ova bi nam knjižica htjela pružiti priliku za 
što bolje upoznavanje te tajne. 

Pri izradbi ove knjižice služio sam se priručnom litera- 
turom, osobito Monsabreom i Lippertom. 

I ovaj put zahvaljujem o. Josipu Badaliću D. /., pro- 
fesoru na Nadb. kl. gimnaziji u Zagrebu, koji je knjižicu 
pregledao i jezično dotjerao. 


Pisac 



1. Narav i značenje 
misterija uopće 


Tko samo ponešto treznije i svestranije promatra sebe 
i svijet oko sebe, lako opaža da je sav svemir isprepleten 
bezbrojnim misterijima; lako opaža kako se svijet oko nje- 
ga upravo kupa u misteriju. 

Mi, doduše, govorimo o energiji, ali: što mi o njoj 
znamo? Da je uzrok svih pojava u materiji, i ništa više. 
„Ja znam za zakon sile teže, kaže Nevvton, ali ako nae 
netko zapita što je sila teže, ja nemam za nj nikakva od- 
govora.” A taj odgovor vrijedi za energiju uopće. 

Mi svi vidimo pri svjetlu i u svjetlu. Ali, što je to svjet- 
lo, tko bi to znao reći? „Svjetlo, ta najobičnija pojava, re- 
kao je jedan fizičar, pojava koja nas vodi u svijet svih 
materijalnih pojava i koja se nalazi u jezgri svih materi- 
jalnih pojava, u svojoj jezgri i biti nepoznat je fenomen. 1 ' 1 

Mi znamo da je proces gibanja u našem svemiru za- 
počeo prije 5-10 milijardi godina, ali kako se je materija 

probudila iz svog letargičnog sna u život, u kojem seje 
dotad nalazila, nijedan nam fizičar to ne zna protumači'; 

Za lijepih vedrih noći jasno vidimo rastrti ažurni plast 
neba ukrašen dijamantima zvijezda. Ali, što je u tim ne- 
beskim dubinama skriveno, što su ona goruća tjele-sa što 
milenijima plamsaju u beskrajnim prostorima - to je za 
nas tajna. 

No na misterij ne nailazimo samo među materijalnim 
pojavama i u mrtvoj prirodi već, i to u puno komplicira- 
nijem obliku, i u živim bićima. Već i početak života za nas 
je tajna. Priklonili se mi bilo kojem sistemu, utekli se Bogu 
ili kaosu, povijesti ili pripovijesti, razumu ili fantaziji, nas- 
tanak života za nas uvijek znači misterij. I kao što je nos 
tanak života misterij, tako je misterij i sam život. Ta nisu h 
misteriji baš u životu - napose u ljudskome životu - našli 
svoje, upravo, ročište? Tu je u čovjeku misterij srca! To 
ljudsko srce - što je ono? Da li hladan kamen ili žarka 
peć; da li ranjenik ili ranjavalac; da li prijestolje mrznjs 
ili hram ljubavi? Tu je u čovjeku misterij slobodne volje, 
te majke svih zala i svih dobara, na kojoj počivaju sva 
prokletstva i svi blagoslovi. Ta slobodna volja ljudska - što 
je? Znamo da ona sniva o idealima i kuje mračne osnove; 
da diže na vrhunce kreposti i da tjera u ponore zloće; zna 
mo kad ona prijeđe u karikaturu da i čovjek postaje kari- 
katura čovještva, i kad se ona utrne u čovjeku, nema više ni 
čovjeka u njemu. Ali, što je ona u sebi - to mi ne znamo. 
Tu je u čovjeku misterij razuma. Kako taj razum kroz vid- 
ljivi svijet dopire do nevidljivoga, kako kroz fenomene do- 
pire do jezgre stvari, kako od pojedinačnih bića stvara 
opće pojmove tih bića - sve su to pitanja na koja mi ne 
znamo odgovoriti. 


Kad je pak tome tako, kad na misterij nailazimo re- 
dovito kao po kakvom pravilu u svim stvarima, onda nika- 
kvo čudo ako ga nalazimo također na izvoru svih stvari tj. 
u Bogu. I bilo bi upravo čudo kad ga tamo ne bismo našii. 
Ta neograničeno se ne može obuhvatiti ili iscrpsti našim 
ograničenim razumom. Istina, orlovo oštro oko vidi s vi- 
sina dalje i jasnije nego vrapčevo s krova, ali postoje 
granice preko kojih ne seže ni najoštrije oko, postoje dalji- 
ne pred kojima se muti i najbistriji pogled. Predjeli Neiz- 
mjernoga i Neograničenoga predstavljaju takve daljine za 
naš razum, koji, jer je ograničen, ima svoj domet preko 
kojeg ne ide. Stoga bi naša vjera bila sumnjiva vjera kad 
ne bi upravo obilovala misterijima. Za Krista, koji nam se 
predstavlja kao službeni poslanik neba i nosilac istine o 
nebu, bila bi slaba preporuka, kad bi njegova nauka bila 
bez tajna. I Duha Svetoga jedva bismo mogli smatrati 
učiteljem svrhunaravne istine, da nas nije upozorio na taj- 
ne položene u dubine Božjega bića. Najveća pak tajna, 
koju nam je Duh Sveti otkrio, tajna s najdubljih dubina 
božanstva, tajna koja zalazi u sve ostale tajne naše vjere, 
jednako one božanske kao i one naše ljudske, jest tajna 
presv. Trojstva. I o toj najvećoj tajni kršćanstva, o srcu, 
dakle, kršćanstva, htio bih vam progovoriti u nekoliko sli- 
jedećih konferencija. 

A da te konferencije uzmognete slijediti što većim in- 
teresom, iznijet ću vam u ovoj konferenciji nekoliko misli o 
misteriju uopće. 

Što je misterij? Misterij najprije nije apsurd. Istina, ta 
oba pojma rado se povezuju, ali se nikako ne smiju pove- 
zati. Apsurd je konglomerat pojmova od kojih jedan poniš- 
tava drugi. Misterij je pak daleko od toga da bude pojmo- 
vni kaos. Misterij zatim nije ontički vakuum. Ontički je va- 

kuum negacija stvarnosti. Misterij ne niječe stvarnosti, već 
on je naprotiv afirmira. 

Misterij je, dakle, istina i stvarnost. Da, istina i stvar- 
nost. Ali opet ne vidljiva stvarnost, već skrivena, nerazgo- 
lićena stvarnost; stvarnost kojoj ljudski razum ne može o- 
ći do dna, koju uza sav svoj napor rasvjetljivanja i ob- 
jašnjavanja ne može konačno dohvatiti. Misterij je mo- 
žemo kratko i slikovito reći, za naš razum zakrabuljena ili ma- 
skirana stvarnost. Skrovitost, tajanstvenost, šutljivost stvar- 
nosti pred našim razumom - to je ono što tvori bitnu crtu 
misterija. 

Ali, otkuda proizlazi ta skrivenost stvari ili što uda^a 
nekoj stvari pečat tajnovitosti? Otkuda to da neke stvari 
stoje pred nama otkrivene, a druge kao pod velom? Od- 
govor na to pitanje za čovjeka koji u svom životu ne ra- 
čuna s misterijem, kao što ne računa s kojom nevažnom 
stvari, koji se u svom životu zadovoljava običnim i bježi od 
svega što je neobično, predstavlja upravo iznenađenje. Ako, 
naime, dobro promotrimo razliku između očitih stvari i mis- 
terija, vidimo: šture, plitke, blijede, providne stvari nama 
su očite i jasne. Tajne nam pak predstavljaju stvari neobič- 
nih dubina, stvari s preobilnom stvarnošću u sebi, stvari 
širokih dimenzija. Ne, dakle, siromašnost, skromnost, vec 
naprotiv preobilje stvarnosti, množina bitka koju je neka 
stvar u sebi zbila i zgusnulo, čini tu stvar skrovitom. 

Priroda predstavlja za nas veliki misterij. Zašto? Jer 
je u sebi nagomilala toliko bića, s tolikim varijantama, s 
tolikom raznolikošću zakona, a opet s tolikom povezanoscu 
i jednostavnošću da se čovjeku iza svih istraživanja prirode 
ne može ne oteti onaj usklik Du Bois Reymonda: Ignora- 
mus et ignorabimus - Ne znamo i nećemo nikada znati. 


Nebeski svod predstavlja za nas također misterij. Zaš- 
to? Jer po njemu lete toliki giganti vrtoglavo jureći po 
bezbrojnim putanjama u najrazličitijim varijantama svojih 
masa, u najrazličitijim nijansama svoje svjetlosti i u naj- 
različitijim rasponima svojih brzina, a opet s tako jedins- 
tvenim ritmom i s tolikom harmoničnošću, koja jednako 
grabi i umjetnika i laika. Da je na nebu jedna zvijezda, 
nebo bi prestalo biti tajna, ili bi se tajna neba veoma 
umanjila. 

Isto tako, ako je materija misterij za čovjeka, onda je 
to stoga, što se iza površine ploha, po kojoj nam se ma- 
terija očituje, iza vanjskih tvrdih i oporih zidova materije 
odigrava upravo vilinski ples atomskih čestica. I baš to 
obilje bitka i pokreta, koje se akumuliralo u jednom atomu 
čine da je materija čovjeku konačno tajna uza sav pro- 
gres moderne fizike, koja iskreno priznaje da ne drži svih 
ključeva atoma u svojoj ruci. 

Tajna, dakle, znači obilje bitka. Tajna, to znači u na- 
ravnom redu, a tajna to isto znači i u svrhunaravnom re- 
du, u Božjem redu. Kad stoga kažemo da se u Bogu nalazi 
misterij, onda to znači isto kao da kažemo da se u Bogu 
nalazi preobilje bitka, preobilje života. 

Tko tako shvaća misterij — a tako ga valja shvaćati — 
taj lako može shvatiti značenje misterija za čovjeka. 

Misterij za čovjeka znači pružanje punijeg i obilnijeg 
života nego što ga čovjek posjeduje. „Svaki misterij, kaže 
jedan pisac, izgleda apsurd, a ipak nema u životu ni um- 
jetnosti, ni u društvenom životu ništa dublje ni plodonos- 
nije od misterija.’' 2 I stupanje čovjeka u kontakt s mis- 
terijem uvijek je označeno s progresom čovjeka. Tako ula- 
ženje čovjeka u posjed koje materijalne tajne uvijek je za 
čovječanstvo značilo ulaženje u novu i bolju epohu eko- 

nomskog i društvenog života. I kad bi maknuli sve misterije 
iz prirode, vi biste sav razvitak čovječanstva paralizirali i 
učinili ekonomski i civilizacijski učmalim, jer s nestankom 
misterija nestalo bi za čovjeka izvora novih načina života. 
Stoga hvala Bogu, da modema fizika nije ispitala i rasvi- 
jetlila svih kutova u atomu i da je materija još uvijek za 
nas misterij. Može zvučiti čudno, ali je ipak istinito: Dok u 
materiji bude tame, dok u prirodi bude misterija, nad ma- 
terijalnom budućnošću čovjeka lebdjet će svjetlost. 

I kao što tajne materije i tajne prirode predstavljaju 
za čovjeka izvore boljeg materijalnog života, tako tajne 
Boga i tajne natprirode pružaju njegovu duhu najkalonc- 
niju hranu. Postoji u ljudskom srcu predio koji ostaje vje- 
čno neoplođen i vječno nemiran, ako se na nj ne spusti 
Neizmjerni, jer ljudsko srce može hraniti samo neiscrpivo 
Dobro. A kao što srce, tako je i ljudski duh vječno nemiran 
ako ga ne hrani neiscrpiva Istina tj. Istina kojoj naš razum 
ne dolazi nikad do dna, ne dolazi do međa, ne dolazi do 
kraja; drugim riječima, ako ga ne hram misterij Neizmjer 
noga. Stoga nema nutarnjeg mira, nema jake duhovne 
svijesti, nema čvrstog i velikog duhovnog života, nema ži- 
vota iznutra nadahnuta i ispunjena zanosom, ako naša 
svijest nije ukorijenjena u misteriju Neizmjernoga i ako 
se odanle ne hrani. Tako misterij Boga svojom preobilnoscu 
znači život našemu duhu. I sve što je kršćanstvo stvorilo 
veliko, to je bio plod njegove vjere u misterij. I svaki oraj 
koji bi htio kršćanske misterije prorazumiti, učiniti ih „su- 
vremenima", otima kršćanstvu moć na duše i pljačka po 
kršćanstvu njegove najljepše kreposti. I naprotiv, tko god 
izloži dušu djelovanju tih misterija, doživljava svoj duhov- 
ni preporod. 


Antikni je svijet bio bez misterija. Njegova ideja vo- 
dilja bila je ideja idealnog čovjeka, ideja čistog huma- 
niteta. Ta pak ideja otkopčana od božanskih misterija nije 
mogla učiniti čovjeka nutarnje slobodnim i uzdići ga na- 
više. „Nos vero iuris germanaeque iustitiae solidam et 
expressam effigiem nullam tenemus — Mi nemamo ni jedne 
solidne zgode, u kojoj bi bila ostvarena prava pravednost" 
jauče Ciceron . 3 Njihova je umjetnost dala doduše dot- 
jerane oblike, ali pod tim oblicima ne stanuje duša, ne 
nalazi se pobožna ljubav, ne skriva se prava nutarnja 
sloboda, koja ne dršće ni pred smrću, već se naprotiv pod 
tim oblicima osjeća ropski strah i zaleđenost pred mrkim 
životnim usudom. Smiješak bez života i lijepa kuća smrti — 
to je bio stari svijet. Pojava misterija, kršćanskog miste- 
rija u antiknom svijetu značila je za taj svijet, kao što 
znamo, njegov preporod. 

Stoga nije glas naravi, nije nutarnji glas našega bića, 
nije naša težnja za istinom i svjetlom proti misteriju u vjeri 
već naprotiv tu borbu provodi određena količina čovjekove 
frivolnosti i nadute oholosti. I odbacivanje tih misterija uvi- 
jek znači odricanje od obilnijeg duhovnog života. 

Imajući pred očima te misli o misteriju, htio bih vam u 
slijedećih nekoliko konferencija govoriti o centralnom mis- 
teriju kršćanstva: o misteriju presv. Trojstva. A to znači, 
htio bih vas uvesti u tajnu preobilja intimnog Božjeg ži- 
vota, i to ne bez koristi za život vašega vlastitog duha. 

2. Trojstvo u jedinstvu 

Mnoštvo u jedinstvu predstavlja ideal materijalnog 
bivstva, ideal života i ideal ljepote. 

Ta gdje se ostvaruje materijalna egzistencija? U ato- 
mu? Za prirodu je jedan atom odsječen od drugih fantom, 
koji se može naći samo u laboratoriju učenjaka iza poči- 
njena nasilja nad prirodom. U prirodi mi ne susrećemo 
atome, već tjelesa. A što su ona? Milijarde atoma, mnoš- 
tvo atoma. No sve te milijarde povezane su među sobom 
tako da predstavljaju jedno tijelo. I ako razvežete one 
tajanstvene sile, ako pretrgnete one fine niti koje spajaju 
te milijarde atoma u tijelu u jednu cjelinu, vi ste to tijelo 
razorili i pretvorili u kaos, jer ste mu oduzeli jedinstvo. 
Tako mnoštvo u jedinstvu predstavlja materijalno bivstvo. 

Jednako je i sa životom. Svaku životnu monadu mi 
nazivamo organizmom. A što time hoćemo reći? Da ie 
život tamo, gdje je organizirano mnoštvo. Val života redo- 


vito struji protiskujući se kroz mnoštvo sitnih živih stanica. 
Bez mnoštva tih životnih jedinica nema života, nema ga 
barem u vidljivijem stupnju. No odstranite od organizma 
njegov životni elan, njegovu dušu, životnu ideju, njegovu 
enteleheju ili kako god zvali onaj životni princip koji sve 
stanice organizma drži na okupu, sve prožima, sve nadah- 
njuje životom, vi ste organizam usmrtili, predali ga nutar- 
njem rasulu i raspadanju, jer ste mu sa životnim principom 
oteli nutarnje jedinstvo. I opet: mnoštvo u jedinstvu pred- 
stavlja život. 

I sva je ljepota sazidana na -istom zakonu mnoštva i je- 
dinstva. Što je ono u glazbi, što nam uho tako ugodno 
dodiruje? Mnoštvo glasova, mnoštvo zvučnih nijansa, koje 
su se slile u jedan jedincati harmonični niz. Što ono na 
slici očarava naš pogled? Raznolikost boja i njihovih va- 
rijacija, što su skupa sa svjetlom i sjenom okupljene tako 
da tvore jedan jedinstveni prizor. A što je ono tako lijepo 
što se prelijeva po umjetničkoj građevini? Mnošvo linija 
što po njoj klize, mnoštvo ploha što ih ona nosi, mnoštvo 
najrazličitijih oblika što iz nje niču, a sve to tako da iz- 
razuju jednu jedincatu harmoničnu cjelinu. 

Tako na zakonu mnoštva u jedinstvu izgrađena je 
materija, izgrađen je život, izgrađena je ljepota. Nikakve 
onda čudo što na taj zakon nailazimo, premda na posve 
drugi tajnovit način ostvaren, u samom božanstvu, tom 
izvoru sve materijalne egzistencije, svega života i sve lje- 
pote. Jedna jedinstvena Božja narav, nedjeljiva u samoj 
sebi, bivstvuje sva u svakoj od triju božanskih osoba, koje 
su stvarno među sobom odijeljene. Tako u Bogu vrhovnom 
biću, vrhovnom životu i vrhovnoj ljepoti imamo trojstvo oso- 
ba u jedinstvu naravi, imamo neke vrsti mnoštvo u jedinstvu. 

Prije nego što se spustimo u dublje filozofsko-teološko 
razglabanje toga misterija, pogledajmo sada najprije ka- 
ko nam objava taj misterij prikazuje. 

Objava je puna tog misterija. Prema njoj već se na 
pomolu čovječanstva, pri stvaranju prvog čovjeka, pojavlju- 
je u sferi božanstva, kao u sjeni doduše, ali ne bez ikakvih 
kontura, neka misteriozna tajanstvena zajednica. Prije nego 
što će biti pritisnuto puce, da se stavi u pogon velika za- 
mršena drama čovječanstva, tajanstvena se zajednica so- 
koli na to djelo riječima: „Učinimo čovjeka na sliku i pnh- 
ku svoju." (1 Moj 1, 26). Nad propalim pokušajem Adama, 
pokušajem punim bunta i revolucije proti nebu, pokušajem 
da se kršenjem Božjega zakona čovjek afirmira kao Bog, 
odzvanja uzvišena ironija tajanstvene zajednice nad glu~ 
pošću čovjeka. Nad razbaštinjenim Adamom, s potamnjelim 
mozgom i zgnječenom voljom, nad golim i zastiđenim 
Adamom, nad njim grešnikom, čuje se njezin ironični glas. 
„Eto Adam postade kao jedan od nas. (1 Moj 3, 22). 
Kada je čovječanstvo u svom nadimanju mislilo da će nje- 
gova borba proti Bogu s babilonskom kulom s vrhom do 
neba naskoro slaviti slavlje, opet nastupa misteriozna za- 
jednica, da tu pobjedu osujeti: „Hajde da siđemo, govore, 
i da im pometemo jezik, da ne razumiju jedan drugoga 
što govore." (1 Moj 11, 22). Kod predavanja Božjega man- 
data najvećem starozavjetnom proroku, proroku Izaiji, opet 
nam se objavljuje, premda na vrlo diskretan način, po tro- 
strukom uzviku serafina ta tajinstvena zajednica: ,,U godi- 
nama smrti kralja Ozije, tako nas izvješćuje prorok o svom 
najvećem doživljaju u životu, vidjeh Svemogućega gdje 
sjedi na prijestolju visokom i uzvišenom... Serafi su stajali 
pred njim... I jedan glas je vikao drugome: „Svet, svet, 
svet je gospodin nad vojskama!" (Iz 6, 1-3). 


U objavi Novog Zavjeta, u kojoj je riječ Božja stigla 
na vrhunac, misteriozna zajednica Starog Zavjeta kao da 
izlazi iz sjene na svjetlo, da nam se predstavi ne više dis- 
kretno i kao iza zastora, već otvoreno i posve razgovjetno. 
Od novozavjtene objave doznajemo da tu misterioznu za- 
jednicu u Bogu sačinjavaju trojica, i da su njihova imena: 
Otac, Sin i Duh Sveti. 

Tri se markantna međaša mogu postaviti u objavi No- 
voga Zavjeta: Kristovo začeče u krilu nazaretske djevice — 
kao preludij djela otkupljenja; Kristov javni nastup r,a ri- 
jeci Jordanu, gdje je Ivan krstio — kao početak izvedbe 
toga djela; Kristovo uzašašće na nebo — kao njegov finale 
Na svim tim markantnim međašima susrećemo se s Ocem, 
Sinom i Duhom Svetim. 

Zbunjenu i usplahirenu djevojku, zbunjenu zbog teži- 
ne misije koja joj se nudi i usplahirenu zbog njezina dje- 
vičanstva, anđeo smiruje tajnom misteriozne trojice: „Duh 
će Sveti doći na tebe (Marijo), i sila će te Svevišnjega 
(tj. Očeva) osjeniti; zato će se i sveto, što će se roditi od 
tebe, zvati Sin Božji" (Lk 1, 35). 

Pošto je Ivan, ishranjen skakavcima i divljim medom, 
s kostimom od devine dlake i kožnatim pojasom oko boko- 
va, izgovorio tvrdim proročkim rječnikom prolog u Kristovo 
evanđelje, dođe Isus na Jordan, da se i sam krsti. I eto 
opet objave trojice: ,,I gle, otvoriše mu se nebesa i vidje 
Duha Božjega, gdje silazi kao golub i dođe nad njega. 

I gle, glas (Očev) s nebesa, koji je govorio: Ovo je Sin 
moj Ijubezni, koji je po mojoj volji" (Mat 3, 16, 17). 

Pri svom fizičkom rastanku od zemlje, od zemlje koju 
je križem obradio, Krist upravlja apostolima riječi: „Idite... 
i naučavajte sve narode krsteći ih u ime Oca i Sina i Duha 
Svetoga." (Mat 28, 19). Otad tajinstvena zajednica Ccg, 

Sina i Duha Svetoga lebdi nad čovječanstvom i rosi nada 
nj po sakramentu svetoga krštenja božanski život." 

Tako prema objavi nema nikakve sumnje da se usred 
božanstva nalaze trojica. No kao što nas objava uči da su 
u Bogu trojica tako nas jednako uči da je svaki od te tro- 
jice pravi Bog. 

Otac je prema vrhovnom nosiocu objave, Isusu Kristu, 
„Gospodar neba i zemlje" (Mat 11, 25). Njegovu volju 
vršiti za Krista znači „jelo i pilo". (Iv 4, 34). On je Bog, 
koga Krist slavi što se je „objavio malenima" (Mat 11, 
25). On je pravi Bog i njega upoznati znači imati život 
vječni. (Iv 17, 3). Njemu se Krist obraća u svojoj getse- 
manskoj stisci vapeći da odstrani od njega gorki kalež 
patnja, izjavljujući se ipak spremnim da slijedi njegovu 
suverenu volju, makar ga povela na raspeće. Otac jo Bog 
kome Krist na križu iz dubokih ponora svoje shrvane duše 
upravlja uzdah: ,,Bože moj, Bože moj, zašto si me osta- 
vio?" (Mat 27, 46). 

No, pe samo Otac, već je i Sin pravi Bog. Sve što ima 
Otac, Sinovo je, i sve što radi Otac to isto radi i Sin. (Usp. 
Iv 16, 15; 5, 19). 

A kada neprijatelji optužuju Krista, utjelovljenog sina 
Božjega, da sebe gradi jednakim Bogu, Krist ne samo da 
se ne ispričava, već naprotiv inzistira na tome, tražeći za 
sebe da sjedi ob desnu Bogu i da se pojavljuje na obla- 
cima nebeskim, što po židovskoj teologii j i pripada samo Bo- 
gu. (Usp. Mat 26, 64). K tome vjeru koju je čovjek dužan 
iskazivati samome Bogu, utjelovljeni Sin Božji traži da se 
iskazuje jednako njemu: „Vi vjerujete u Boga — i u me 
vjerujte." (Iv 14, 1). On traži za se također ljubav, koja ne 
trpi rivala, ljubav, koja nadilazi svaku drugu ljubav, ljubav, 
dakle, koju jedino Bogu dugujemo: ,,Tko ljubi oca ili maj- 


ku, tako kaže, više nego mene, nije mene dostojan." (Mat 
10, 37). On je svjestan da je u kozmosu duša ono što je 
sunce u našem kozmosu tj. izvor svjetla i života. „Ja *am... 
istina i život". (Iv 14, 6) — njegove su riječi pune božan- 
ske svijesti. A ta božanska svijest utjelovljenoga Sina Bož- 
jega očitovala se je posvuda: u neodoljivom naglasku nje- 
govih riječi, u suverenosti njegovih gesta, u osebujnosti ču- 
desnih djela, a nada sve u njegovu uskrsnuću. Stoga ni- 
kakvo čudo ako pred valovima te njegove božanske svije- 
sti apostoli preda nj padaju te ispovijedaju: „Gospodin 
moj i Bog moj." (Iv 20, 28). 

No, ne samo Otac i Sin, već je i Duh Sveti pravi Bog. 
Duh Sveti je „Duh istine, koji od Oca izlazi." (Iv 15, 26); 
Duh, koji u svoje ime navješćuje svijetu grijeh, pravdu i 
sud (Usp. Iv 16, 8); Duh, čija su djela jednaka božanskim 
djelima Oca i Sina; Duh, čijom moći apostoli mogu opraš- 
tati grijehe, ta zlodjela počinjena nad Božjim veličanstvom; 
Duh, u čijim se rukama nalazi najintimnija božanska fun- 
kcija u čovjeku, čovjekovo posvećenje i pobožanstvenjenje. 

Tako su Otac, Sin i Duh Sveti na jednak način pravi 
Bog. Svaki je od njih nasilac Božjega veličanstva, i Božje 
majestetičnosti. Svaki jednako dostojan našega klanjanja, 
svaki jednako svet, svaki od njih jednako blagoslovljen. 

A ipak fundamentalna dogma, kako Staroga, tako No- 
vog zavjeta, jest dogma najčistijeg monoteizma; jest vje- 
ra da je samo jedan Bog; „Čuj Izraele, Gospodin Bog tvoj, 
jedan je Bog" (Mk 12, 29). I toga Boga „ljubi svim srcem 
svojim". (Mk 12, 30). Tako trojstvo u Bogu ne zanči mrv- 
ljenje Božje biti u jednu politeističku trijadu, već tri nosi- 
oca Božje biti jesu jedno, nerazdjeljivo božanstvo, jedna 
nerazdjeljiva božanska egzistencija. „Ja i Otac, govori Isus, 
jedno smo." (Iv 10, 30). 

Kakva tama! — reći ćete. I vjera u taj misterij, kakvo 
dogmatsko ropstvo! A ja kažem: Kakvo svjetlo za nas, kc- 
kvo oslobođenje! 

Otac, Sin i Duh Sveti jedan su Bog - glasi misterij u 
svom pozitivnom obliku. A ako bi htjeli taj isti misterij 
izraziti u negativnom obliku, onda moramo reći: Otac sam 
nije Bog, Otac sam ne može biti Bog bez Sina i Duha 
Svetoga. I baš se u toj negativnoj formuli misterije nalazi 
izvor velikog svjetla za naš ljudski život. 

Ne individuum, već zajednica ostvaruje vrhunce savr- 
šenstva, ne pojedinac, već mnoštvo kadro je ostvariti ma- 
ksimum bitka i života. Dosljedno, pojedinac samo u za- 
jednici i po zajednici može doseći svoju puninu, može 
naći svoju pravu afirmaciju. 

Zar ne da ste se uvijek kada ste se god povukli od 
zajednice u se, osjećali nevoljko? Zar ne, da ste uvijek 
kada ste se u se za ča h u r i I i , primijetili kako vam ponestaje 
zraka? Zar ne da ste uvijek kada ste pokušali provoditi 
politiku izolacionizma, osjećali kako u vama klije klica re- 
volucije proti tome režimu? Blindiranost osobe stvara u njoj 
groznicu, vatru koja joj suši život. Začahurenost uzrokuje 
smrtonosnu atmosferu, u kojoj se čovjek guši. I izolacio- 
nizam proizvodi od naše duše Robinzonov otok, s Kojega 
čovjek želi da što prije umakne. 

Kuća bez prozora jest zatvor, duša bez zajednice jest 
logor. Zašto? Zakon koji vlada u Bogu, mora vladati i u 
svim drugim bićima, i u nama, budući da je Bog izvor svih 
bića, i naš izvor. A punina božanskoga života ostvarena je 
u zajednici. Stoga punina života i nas čeka u zajednici. 
Stoga i za nas zajednica, članstvo sa zajednicom znači 
promociju u pravi život. Stoga i za nas zajednica znači 
konsekraciju naše osobnosti. 


Tako nas misterij presv. Trojstva upućuje na zajednicu 
i upozorava na njezinu pravu vrijednost. A kad je tome 
tako, onda on za nas nije tama već svjetlo, ne dogmatska 
ropstvo, već putokaz k oslobođenju iz umiranja u indivi- 
dualizmu. I ako itko u čovječanstvu može s razumijeva njem 
današnje ljude, opterećene individualizmom prošlog stolje- 
ća, sliti u jednu potpunu obiteljsku, narodnu i općeljud- 
sku zajednicu, to u prvom redu mogu katolici, jer oni po 
svojoj vjeri u misterij presv. Trojstva drže u svojoj ruci 
najbogatiji i najekspresivniji primjerak zajedništva bitka i 
života. 

3. Otac i Sin 


Prva osoba presv. Trojstva zove se Otac. On se ne rađa 
niti je rođen; On od nikoga ništa ne prima, a niti sam 
sebe proizvodi. I nemojte izvan njega tražiti razlog njegova 
opstanka. On postoji naprosto zato jer je sama opstojnost 
bez izvora, bez istjecanja, bez počela. Naprotiv, u njemu 
tražite razlog svega ostaloga, jer je on počelo iz kojega 
sve niče, i izvor iz kojega konačno izlazi svaki mlaz bitka, 
pokreta i života. 

Kada naša duša u danima svojih tragedija i u Časovi- 
ma tuga ii žalosti vapi prema Posljednjemu od svih - to je 
on, koga ona doziva. 

Kada dižemo ruke u vis da zagrlimo cijelo nebo, jer 
nam je srce taknuto nekom nevidljivom, očinski mekanom 
rukom, zaigralo od tajinstvene sreće i svježeg života, i 
cijelo nam biće nabujalo nekom životnom dragošću i ra- 
došću — to je on, Otac, koga naš zagrljaj traži. 


Kada se u našoj duši opkoljenoj bujicom bitka, po- 
kreta i života, bujicom koja preplavljuje cijeli svemir, stane 
rađati ideja o nepresušivoj plodnosti počela svih bića — 
to je i opet on, počelo bez počela, kamo nas naše misli 
konačno vode. 

On je konačni plodni izvor i otac svega, no u prvom 
redu on je izvor i pravi roditelj druge osobe presv. Trojs- 
tva, izvor u posve drugom smislu nego što je izvor nas 
stvorova i roditelj na posve drugi način nego što je naš 
roditelj. I o tom rađanju Sina od Oca, o tom izlaženju 
druge božanske osobe činom pravog rađanja iz prve bo- 
žanske osobe htio bih vam danas govoriti. 

Rađanje je najodličnije djelovanje što nam je poz- 
nato. Ono znači dijeljenje svog vlastitog bića i predavanje 
toga bića drugome. Ono je prenošenje svog vlastitog fi- 
zičkog života na drugoga, pa prema tome stoji u nekom 
smislu nad samim činom stvaranja, jer Stvoritelj pri stvara- 
nju ne daje samoga sebe, dok roditelj jezgru svoga života 
pretoče u dijete. A svrha toga pretakanja jest: samoga se- 
be postaviti izvan sebe tako da dijete nije ništa drugo 
nego živa slika svojih roditelja, drugi njihov ja, oni izvan 
sebe ostvareni. Tu svoju sliku, taj svoj drugi ja roditelji 
ljubomorno traže u malim i dragim bićima, što im se 
penju na koljena da svojim milovanjima i poljupcima 
plate njihove roditeljske skrbi i muke. Nije im dovoljna sv- 
jest da je nježno tijelo njihova djeteta, tijelo, kojeg se ne 
usuđuju grublje ni dodirnuti, njihovo tijelo i njihova krv, 
već u crtama i oblicima toga tijela željno traže oblike i 
crte svoga vlastitog bića. U vedrim žarkim dječjim očima, 
koje ih zaljubljeno promatraju, gledaju svoje vlastite oči. 
U crtama djetinjeg čela, koje još nije pomutila strast ni 
život iscrtao borama, gledaju svoje vlastito Čelo; u njihovu 

smiješku gledaju svoj vlastiti smiješak; u njihovoj riječi pre- 
poznavaju zvuk vlastite riječi. I ono što predstavlja riječ: 
Dijete moje drago - koju oni iza toga promatranja kao 
ushićeni izgovaraju dižući ga u zagrljaj - tko može izmje- 
riti, tko izvagnuti? Rađanje je, naime, nešto tako veliko i 
tako duboko, nešto najintimnije i najosobmje. 1 upravo tc 
veliko i duboko, to intimno i osobno predstavlja u Bogu 
izlazak druge božanske osobe iz prve. „Ti si sin moj, i ja 
te danas rodih.” (Ps 2). 

I to rađanje druge božanske osobe od prve jest naj- 
savrŠenije rađanje, što ga možemo predočiti. 

U materiji se ne može nijedna ideja savršeno ostvariti; 
materija svaku ideju, koju u se primi, zatamni; materijaii- 
zacija ideje moguća je samo uz cijenu vlastite degradacije. 
Stoga je također ideja rađanja u ljudima, tim materijalnim 
bićima, ostvarena na nesavršeni materijalni način. Ljudski 
roditelji poklanjaju doduše svojoj djeci svoje biće i svoj 
vlastiti život, ali ne sav, već samo jedan njegov dio, pa 
stoga uzalud tražite u ljudskoj djeci sav život roditelja, 
uzalud ga tražite u svim njegovim dimenzijama i svemu 
bogatstvu. Ljudski roditelji ostvaruju doduše u djeci svoju 
sliku, ali kako je ta tjelesna slika ipak blijeda, ponekad 
i iznakažena. Pa stoga uzalud tražite u djeci svu tjelesnu 
ljepotu njihovih roditelja, jer je oni nose samo kao u kak- 
voj skici, i uzalud u djeci uvijek tražite moralnu fiziono- 
miju njihovi roditelja, jer u dječjim dušama ne procvjeta 
uvijek duša njihovih roditelja. U Bogu je pak duhovno ra- 
đanje tj. savršeno rađanje. Stoga drugoj božanskoj osobi 
ništa ne fali što posjeduje prva. Otac je rađanjem sve pre- 
dao Sinu; svu svoju bit, sve svoje savršenstvo. U Sinu je 
sve blago očeva božanstva, i u Sinu možemo gledati Oca, 
kao u najbistrijem zrcalu, kao u živoj i bivstvenoj slici, jer 

je Sin po dubokoj riječi sv. Pavla : „Speculum sine macula 
et imago bonitatis — Zrcalo bez ljage i (savršena) slika 
(očeve) dobrote", pa prema tome savršeni sin. 

Pogledajmo pobliže to duhovno rađanje druge božan- 
ske osobe. 

Rađanje Sina, druge božanske osobe, od Oca jest 
vitalni proces duha. No kako tihu jeku tog vitalnog duhov- 
nog procesa nalazimo unutar nas samih, dano nam je ba- 
rem izdaleka naslutiti kako mora u presv. Trojstvu izgledati 
izlaženje Sina od Oca. 

Kao što sunce ne može biti bez svojih zraka, tako ni 
naša duša ne može biti bez svojih misli. Čovjek misli kad 
gleda, kad sluša, misli kad sjedi, kad hoda. I ljudi se ne 
dijele u ljude koji misle i u ljude koji ne misle, već se raz- 
likuju samo prema tome što misle. Napusti li pak dušu 
misao, ona se gubi u ponoru nesvjesnoga, kao da se uga- 
si i iščezne u mraku te se tek onda pravo probudi kad kroz 
nju procirkulira misao. A ta misao, vječna pratilica duha — 
što je? 

Umjeničke misli nema bez umjetničkog transa, ili za- 
nosa, u kome sve žile duha vibriraju i u kome se cijelo 
biće doživljava kao elektrizirano nekim posebnim ugođa- 
jem. Filozofske misli nema bez intelektualnog grča pri ko- 
me se duh doživljava kao klupko misaone energije visoke 
napetosti. Religiozne misli nema bez skupljanja duše u se* 
bez povlačenja u svoje najintimnije predjele, bez koncen- 
tracije oko svoje jezgre. Ne govori li nam pak sve to da 
duša neposredno prije umjetničke, filozofske ili religiozne 
misli, stoji kao pred rađanjem, prije kojeg se uvijek sve sile 
bića prikupljaju i pribiraju. A ako je tome tako, misao nije 
ništa drugo nego čedo duše, čedo njezinih intelektualnih 
sila. Pa kao što je religiozna, filozofska i umjetnička misao 
čedo naše duše tako je i svaka misao, i ona najobičnija i 

najjednostavnija, također čedo koje ona rađa. I tko bi mo- 
gao reći da nije tako? Ta šta bi drugo imala značiti u 
nama bol kada primijetimo da se naše misli profaniraju, 
da naše misli ne dolaze do potpunog izražaja, da naše 
misli druge ne privlače i ne oduševljavaju — što bi drugo 
mogla značiti ta bol nego da između naše duše i naših 
misli postoji nježna veza majke i djeteta, što drugo nego 
to da svaki čovjek ima majčinsko, osjetljivo, nježno i za- 
ljubljeno srce prema svojim mislima? Misao je čedo duha 
- eto što je misao. Ona je nešto što izlazi iz krila duše i 
po čemu ona na neki način izlazi iz same sebe, ili bolje 
postavlja se izvan sebe da u tom novom malom svome ja 
gleda stvari, predmete i bića što je okružuju. Odabere li 
duša ne izvanjske stvari, već samu sebe za predmet pro- 
matranja, tad će ona roditi misao koja će biti vjerna slika 
nje same, njezin misaoni autoportret, tj. živi autoportret, 
jer je misao uvijek nešto živo. Pa ako je svaka misao dijele 
duha, to je misao, taj živi autoportret duše s kojeg se 
zrcali njezina vlastita fizionomija, njezino pravo čedo. I ako 
to čedo našega duha nije osoba kao što smo mi sami, to 
je samo stoga jer je ta misao produkt ograničenog bića. 

I upravo na takvo intelektualno rađanje mislimo kad 
kažemo da druga božanska osoba pravim rađanjem izlazi iz 
prve. Sin u presv. Trojstvu nije ništa drugo no živa slika 
Očeva, rođena neizmjernom spoznajom samoga sebe. 

Genijalni autor četvrtog evanđelja, sv. Ivan a postat, 
nazvao je na početku svoga evanđeoskog izvještaja drugu 
božansku osobu grčkim imenom LOGOS, tj. Riječ, lime je 
najbolje označio njezino porijeklo i njezin pravi sadržaj, 
jer kao što riječ konačni svoj izvor ima u dubinama ljud- 
skog duha, i kao što je uvijek sadržaj riječi misao, tako i 
druga božanska osoba, Sin, svoj izvor imcde u dubinama 
Očeva duha, u dubinama Očeva razuma, i po svome osob- 


nom sadržaju nije ništa drugo nego Očeva misao. 

,,U početku bijaše Riječ”. Tako sv. Ivan započinje evan- 
đelje, a tako se s pravom započinje povijest nad svim po- 
vijestima. Tako je najbolje ispričan početak svih zbivanja. 

U početku bijaše Riječ! Bijaše njezino rođenje. Tako 
je najbolje ispričan događaj vječnosti, što stoji ispred i 
iznad svih vremena, prvi izlazak, prije kojeg ništa ne izlazi 
niti dolazi od Boga. 

U početku bijaše plodnost Božja, u početku stoji du- 
hovni produkt Vječnoga, u početku bijaše intelektualno 
očinstvo. Vječna tišina i samoća Božja prekinuta je duhov- 
nom Riječju, koju izgovara Otac. Kroz majestetičnu šutnju 
Očeva duha probija radosni poklik, duhovni trzaj, čuje se 
Riječ, kojom Otac izgovara beskonačni život svoga duha 
potpuno i bez pridržaja. Stoga je ta Riječ ispunjena Oče- 
vom visinom i dubinom, Očevom neizmjernošću i vječnošću, 
ili bolje, ona nosi svu Očevu visinu i dubinu, svu Očevu 
neizmjernost i vječnost. Tako se je Božja bit, u sebi neraz- 
djeljiva i jedinstvena, našla sva u dvojici : sva u Ocu ; sva u 
Sinu . 1 

No naš prikaz rođenja Sina od Oca od vječnosti ne bi 
bio potpun, kad na koncu ne bismo rekli par riječi o ref- 
leksu toga rađanja u vremenu. 

Kat. Crkva s ponosom ističe da nije nikada u tjelesnom 
čovjekovu očinstvu ili majčinstvu gledala nešto satansko, 
i da je sve koji su bili skloni toj misiji, anatematizi-rala. 
Kat. Crkva s ponosom ističe da nije nikada u čovjekovu in- 
telektualnom rađanju, radilo se o rađanju filozofske misi'- 
ili o umjetničkoj kreaciji, gledala nešto opasno i neprija- 
teljsko za čovjeka, nešto što ugrožava čovjeka. Naprotiv, 
ona je uvijek i u tjelesnom i u intelektualnom očinstvu gle- 
dala nešto božansko, nešto sveto, nešto sakramentaino. 


24 


25 


Zašto? Jer i tjelesno i intelektualno očinstvo nije ništa dru- 
go do slika i refleks očinstva u presv. Trojstvu, pa prema 
tome nešto što sadrži u sebi dio Božjeg misterija. Stoga 
gledati u tjelesnoj čovjekovoj plodnosti ukopana demona 
ili u intelektualnoj čovjekovoj plodnosti skrivena zavodnika 
značilo bi gledati satanu unutar samoga božanstva, u ko- 
jem plodnost trijumfira u rađanju Sina od Oca. I Crkva bi 
oskvrnila svoj temeljni misterij, misterij presv. Trojstva, kad 
bi aureolu božanskog skinula bilo s tjelesnog bilo s inte- 
lektualnog čovječjeg očinstva. Kolekcija svetih roditelja 
počev od Marije Bogorodice pa dalje, i kolekcija genijal- 
nih mislilaca i umjetnika, koji su se pojavili u Crkvi, ostaju 
za nju zauvijek njezina najveća svetinja i njezin najljepši 
ukras. A ako je Crkva ipak čovjekovu tjelesnu plodnost og- 
radila obiteljskim moralnim kodeksom, ako je ljudsku mi- 
sao u svoje vrijeme popratila svojim Indeksom, ako je um- 
jetničkom prikazivanju moralnog zla sa ziom tendencijom 
porekla estetsku vrijednost, onda to nije učinila da grči 
i suši duše umjetnika ili da suzi vidike mislilaca, ili do 
osakati obiteljske užitke, već da ljudskoj plodnosti osigura 
božansku bistrinu i kristalnost; onda nije ništa drugo time 
učinila doli ispovjedila svoj Credo u božansko porijeklo i 
božansku vrijednost ljudske plodnosti zaštićujući je od ag- 
resije nebožanskoga. 

Sv. Pavao kliče u poslanici Efežanima: ,,Prigibam ko- 
ljena svoja pred Ocem Gospodina našega Isusa Krista, od 
koga se zove svako očinstvo na nebu i na zemlji" (Ef 3, 
14-16). I Crkva s Pavlom ima poklon i blagoslov za očin- 
stvo, u prvom redu za ono na nebu, a onda za ono na 
zemlji, koje svoj korijen ima u onome na nebu. A taj isti 
poklon i blagoslov moramo imati i mi vjerujući u Boga Oca 
svemogućega i Sina, koji od njega ishodi. 


4. Koji od Oca i Sina 
ishodi 


Druga božanska osoba, Sin, izlazi pravim rađanjem iz 
prve osobe kao što misao izlazi iz našega duha ili kao što 
se riječ otkida iz dubine naše duše. Kao Očeva misao 
on je savršena bivstvena slika sve Očeve biti i sve Očeve 
savršenosti. Kao Očeva riječ, kojom Otac izriče samoga 
sebe, on u sebi nosi svu Očevu visinu i dubinu, svu Očevu 
neizmjernost i vječnost. Tako dvije prve božanske osobe 
nisu postavljene jedna uz drugu kao dvije tuđinke, nisu 
jedna uz drugu bezinteresno stacionirane, već među njima 
postoji najintimniji vez, koji je moguće zamisliti, vez oca i 
sina, vez roditelja i rođenoga. Sa sličnom intimnom vezom 
nalazimo i treću božansku osobu vezanu uz dvije prve oso- 
be, o čemu bih vam htio sada govoriti. 

Treća osoba presv. Trojstva zove se grčki Pneuma, 
latinski Spiritus, a hrvatski Duh. Ali što ta riječ u sebi za- 

pravo znači, kakve sve nijanse značenja u sebi skriva, pa 
prema tome, na kakvu nas vezu treće božanske osobe s 
Ocem i Sinom upućuje — ta nam riječ sama po sebi ne 
kaže. (Potrebno je stoga posegnuti u objavu da se domog- 
nemo pravog značenja Pneume i po tom značenju prave 
slike treće osobe u presv. Trojstvu. 

Na stranicama se objave često susrećemo s trećom 
osobom presv. Trojstva. , .Vjetar puše gdje hoće; i gias nje- 
gov čuješ; ali ne znaš otkuda dolazi i kamo ide; tako je sva- 
ki koji je rođen od Duha”, rekao je Isus noću Nikodemu. 
(Iv 3, 8). Kada, dakle, čujemo ime Duh, onda prema toj 
Isusovoj riječi moramo pomisliti na slobodan ničim sputan 
vjetar, i na olujne melodije koje vjetar za sobom ostavlja. 
Pneuma prema tome ne znači u prvom redu nematerijalne 
biće, kako mi to redovito mislimo, već više dah i disanje, 
životno gibanje i težnju, životni elan, čežnju i živu volju, 
koja se ispoljuje u olujnim životnim vihrovima jednako kao 
i u laganom nadimanju grudiju ispunjenih životnim dahom. 

Pedeset dana nakon Isusova uskrsnuća Duh u vjetru i 
vatri silazi nad apostole, te proroke novog Božjeg pokolje- 
nja, da ih spremi na osvajanje i obnavljanje svijeta te iz- 
vede na magistrale rimskog, tada poganskog imperija. I 
upravo se je s tako neodoljivo vatrenom snagom Duh spu- 
štao i nad proroke starog Zavjeta, da ih spremi na tešku 
i bolnu proročku službu, da ih opremi trpkim i prijetećim 
riječima, da ih opskrbi milim i slatkim vabljenjima, da im 
razgori dušu i očeliči srce. Duh Božji vodi i Sina čovječje- 
ga, prije njegove otkupiteljske karijere, u pustinju da ispum 
akumulatore njegova psihičkog dinamizma do želje za 
krvavim krštenjem, za smrću na križu. A na svršetku svjet- 
ske povjesnice Krist će ,, dahom svojih ustiju” kaže sv. Pis- 
mo, tj. Pneumom ubiti bezbožnika ,, koj i se protivi i podiže 


protiv svega Što se zove Bog ili se poštuje kao Bog”. 
(2 Sol 2, 4). Duh je, dakle, prema objavi ognjeni vjetar, koji, 
kad se slije u dušu, vodi je u susret moralnoj preobrazbi 
svijeta. 

Ognjeni Bog jest Duh, ali ovaj Oganj zna grijati i bla*- 
žiti kao tihi blagoslov, koji prožima i oplođuje dušu. On 
će se kao šutljiva utjeha i svijetla istina razliti iza Učite- 
ljeva odlaska osamljenim srcima apostola. On će se no 
njihovu utjehu oboriti na svijet i osvjedočit će ga o grijehu, 
što ne vjeruje u Krista i o Božjem sudu, po kojemu je po- 
glavica ovoga svijeta već osuđen. (Isp. Iv 16, 8-11). On će 
kao višnja snaga odozgor evocirati u njima uspomenu na 
Isusa i u njihovim dušama oploditi Isusove riječi da ih bez 
straha iznesu pred lice svjetskih silnika i gospodara ovoga 
svijeta. Kao što proljetni dah, mio i blag, sobom nosi ne- 
slućenu plodnost, tako i Duh prolazi dušom kao na golubi- 
njim krilima oplođujući je. Tako je lebdio već na početku 
stvaranja svijeta nad razlivenim vodama, nad tamnim pro- 
storima prasvijeta, da kaos pretvori u kozmos i da svemir- 
sku pustoš i prazninu ispuni ritmom, ljepotom i životom. 
Duh je u proljeću svemira ukrasio nebo zvijezdama (Isp. 
Job, 26, 13), a lebdio je također nad Djevicom iz Nazareta, 
da po njoj postavi najljepšu zvijezdu na nebištu čovječan- 
stva. I kada je Isus poslije krštenja na Jordanu izišao iz 
vode i nad njim se je, kao nad prototipom sve djece Božje, 
raskrilio Duh u znak, da je on Duh preporoditelj djece 
Božje. 1 

Ako sve te slike i misli, koje nam objava pruža o Duhu, 
složimo u jednu misao, onda možemo reći: Duh je dah, 
gibanje unutar božanstva, koje se izvana očituje kao neo- 
doljiva, bezgranično slobodna, a ipak čudesno mila i bla- 
ga sila. I na to vječno gibanje unutar božanstva moramo 

uvijek misliti kad kažemo Duh Sveti. A ta misao jako nas 
približava shvaćanju veze Duha Svetoga s Ocem i Sinom. 

Kao što nama Sin izlazi iz Oca, tako i Duh Sveti izlozi 
iz Oca i Sina kao jednog počela. Kao što Sin izlazi iz 
Oca po intelektualnom procesu Oca, tako Duh Sveti izlaz*, 
iz Oca i Sina po njihovu voljnom gibanju, niče iz njihove 
ljubavi. 

Svaka ljubav pretpostavlja dvojicu: ljubitelja i ljub- 
ljenoga. Samotna ljubav ne postoji. No, da li između dvo- 
jice koji se ljube, postoji još nešto osim nemirnih udaraca 
dvaju srdaca koja čeznu da se jedno drugom daruje? O 
postoji! Stoji među njima njihova ljubav: taj misteriozni 
rezultat njihovih osjećaja; taj slatki lanac koji ih veže; ta 
čista točka međusobnog susreta pri kome si dvije duše 
daju poljubac mira; taj međusobni zagrljaj pri kome se 
srca pune radošću i blaženstvom. I kad bi oni mogli učiniti 
da njihova ljubav postoji zasebno, kao što postoji jedna 
stvar, da se njihova ljubav pojavi u osobnom liku različnom 
od njih samih, ta bi ljubav postojala samo zato da svje- 
doči kako su se oni jedno drugom darovali; ta bi ljubav 
bila živi svjedok njihova predanja; ta bi ljubav bila vječno 
živi vez njihovih srdaca. No što nije moguće stvorenjima, 
to je moguće Bogu. Otac ljubi svoga Sina. Ta on je njegcv 
sjaj, njegova slava, njegova slika, njegova misao, njegova 
riječ, njegov život, on sam. I Sin ljubi Oca. Ta on je tako 
dobar. Sve što ima, primio je od Oca: svu svoju božansku 
bit, a s njom svu dubinu i širinu božanskog života. Oni se 
ljube. I tu svoju ljubav ne očituju riječima, ne očituju pjes- 
mom, ne očituju grčevitim poklicima, jer je ljubav na svom 
vrhuncu - a na tom se vrhuncu nalazi u Bogu između Oca i 
Sina - niti govori, niti pjeva, niti klikće. Ona se u najvišem 
svome stepenu ižaruje žarkim uzdahom kojim se čitava 


duša prelijeva u drugoga. I ta struja ljubavi između Oca i 
Sina, taj ognjeni val ljubavi između prve dvije božanske 
osobe jest Spiritus, Pneuma, Duh, ili bolje Dah. I jer taj 
božanski dah ljubavi ne pozna, kao što naš pozna, skre- 
tanja i niskosti, on je sveti dah, Duh Sveti. I jer se taj 
božanski dah ljubavi ne stišava i ne jenjava, on vječno 
ostaje, on vječno živi, on je osoba zasebna od Oca i Sina, 
iz kojih izlazi, i njihova vječna živa veza, koja ih drži u 
zagrljaju . 2 

Usporedimo malo to izlaženje Duha Svetoga sa rađa- 
njem Sina od Oca. 

Rađanje je utemeljivanje svoga života izvan sebe, ono 
je produljenje vlastitog bića. Sin nije ništa drugo nego 
roditelj u nastavku. To znači tjelesno rađanje, to isto znači 
i intelektualno rađanje, kakvo nalazimo u Bogu. I što dijete 
sadrži u sebi više od svoga roditelja, time je rađanje sa- 
vršenije, kao što je umjetničko djelo to savršenije što više 
sadrži u sebi partikula majstorove duše i što više pri svome 
nastanku povuče za sobom od majstorova duha. Tako svako 
rađanje, pa i intelektualno, ide za tim što savršenijim pod- 
vostručenjem bića. Volja naprotiv i njezina ljubav znače 
predanje, znače sjedinjenje, stapljanje, koheziju među ži- 
vim bićima, znače iščezavanje u vatri drugoga. Stoga se 
rađanje i ljubav odvijaju u obrnutim pravcima. Rađanjem 
Otac izlazi iz sebe, a po ljubavi međusobnoj sa Sinom 
vraća se opet sebi. Tako u Bogu rađanje i ljubav tvore 
zatvoreni krug osoba, unutar kojih se odvija božanski život. 

Sada razumijemo zašto objava prispodablja Duha 
Svetoga slobodnom, ničim sputanom vjetru, jer je ljubav - 
a to je Duh Sveti po svome osobnom sadržaju - slobodna 
i ničim sputana te se kreće kud hoće. 

Razumijemo zašto objava prispodablja Duha Svetoga 
vatri, jer je ljubav - a to je Duh Sveti po svom osobnom 
sadržaju — žar i oganj. 

Razumijemo zašto objava pridijeva Duhu Svetome u 
našem stvorenom svijetu blagost i plodnost, jer je Božja 
ljubav — a to je Duh Sveti — princip sve utjehe i duhovnog 
ploda u nama. 

Razumijemo također — a to bih htio posebno naglasiti 
- jednu značajnu osebinu naše Crkve. 

Crkva je nastala u židovskoj sredini, a zatim se je 
probijala kroz tri različita svijeta, kroz njihov uspon i pad: 
kroz grčko-rimski svijet, kroz svijet srednjega vijeka i kroz 
novi svijet. Crkva je kroz sve te svjetove, kroz sve te raz- 
ličite civilizacije prošla, a da je one nisu ugušile i skupa 
sobom spremile u grob. Naprotiv, ona je kao zdrav orga- 
nizam iz umirućih civilizacija apsorbirala ono što je u nji- 
ma bilo zdravo i to je predla budućim pokoljenjima. Ona 
nam je sačuvala grčku duhovnost, rimsko pravo i organi- 
zaciju, viteški i redovnički duh srednjeg vijeka, a sve dob- 
re klice novoga svijeta u njenom krilu već su proklijale da 
ih preda budućem naraštaju. I sve je to učinila posred 
ljutih napadaja izvana i iznutra, usprkos nevjeri katkad 
vlastitih sinova i usprkos internom mrtvilu svojih članova. 
Nijedna revolucija nije u nju zarežala do živa, nijedna he* 
reza nije ju mogla dovesti do groba. Iza svih groznica, 
koje su tresle njezinim organizmom, ustala je svježija, 
životnija i sposobnija za život. Stvar, kojoj se njezini pro- 
tivnici dive i pred kojom kulturni i politički povjesnici os- 
taju bez riječi. 

A što mi mislimo pri tome? A što mi kažemo o crne? 


Postoji istina o našoj Crkvi, koja nam cijelu stvar čini 
posve jasnom: Crkva je Tijelo, a toga je Tijela Duh Sveti 
duša. Crkva ima svoju dušu, svoju ognjenu, svoju plamenu 
dušu u Duhu Svetome. Zato se Crkva provlači kroz olujne 
vjekove vremena još razgorjelija i još plamsavija u svome 
biću. Zato je nijedan potres, nijedan povijesni kataklizam 
nije mogao rasklimati i raskomadati, jer je Duh Sveti nje- 
zina sila kohezija. Jer kao što je Duh Sveti veza Oca i 
Sina u presv. Trojstvu, kao što ih on drži u vječnom za- 
grljaju i jedinstvu, tako taj isti Duh u vječnom i nepobje- 
divom jedinstvu drži na okupu sv. Crkvu, kojoj je on duša. 

5. Čovjek i zajednica u 
svjetlu p§*esv. Trojstva 

Kad god je govor o Bogu, čovjek instinktivno osjeća 
da se govori ujedno i o samom čovjeku. Kad je tome tak.. ; 
onda i naša razglabanja o presv. Trojstvu moraju unijeti 
nešto svjetla u problem čovjeka, moraju nam nešto reći o 
njemu i njegovom životu. Teolozi ne propuštaju istaknuti 
to svjetlo što ga presv. Trojstvo baca na život čovjeka, pa 
ćemo ga i mi istaknuti . 1 

Kršćanska je objava proširila do skrajnjih granica ho- 
rizont zajednice čovječanstva i u isti mah utvrdila maksi- 
mum egzistencije i života za pojedinca, za njegovu osobu, 
koja stvara tu zajednicu. Objava univerzalnog bratstva 
ljudi u Kristovoj nauci ide uporedo s objavom o apsolut- 
noj vrijednosti osobe. Kršćanstvo znači produbljenje osobe 
do božanskih dubina, ali i proširenje te iste osobe do gra- 
nica zemlje. Kršćanstvo čovjeka univerzalizma i kršćanstvo ga 


interiorizira. Kršćanstvo čovjekovu osobu produbljuje u nje- 
zinoj vrijednosti i proširuje u ljudsku zajednicu. ,,Po Kristu^ 
kaže Francuz de Lubac, Osoba je punoljetna, Čovjek ko- 
načno izranja iz univerzuma, postaje potpuno svjestan 
samoga sebe." Od sada prije svega mora se nad čovjekom 
oriti trijumfalan poklik „agnosce, o christiane, dignitateri 
tuam - spoznaj, kršćanine, svoje dostojanstvo"; odsad 
prije svega mora se slaviti dostojanstvo čovjeka... Mudrc- 
čeva zapovijed ,,upoznaj samoga sebe" dobiva nov, puniji 
smisao. Svaki čovjek izgovarajući ja izgovara nešto apso 
lutno i nešto definitivno. s Ali po Kristu isto tako duhov- 
no jedinstvo čovječanstva jest meta prema kojoj osoba 
mora težiti; cijelo čovječanstvo oblikovano u jedno tijel.> 
jest ideal svakog pojedinca; sveopća duhovna zajednica 
jest vizija, koja mora svakom kršćaninu neprestano lebdjeti 
pred očima. Tako su u kršćanstvu katolicizam i persona- 
lizam, zajednica i osobnost u punoj mjeri afirmirani. 

I ta osobnost i zajednica uvijek su u povijesti Crkve 
došli do izražaja; i u duhovnom nutarnjem iskustvu nje- 
zinih vlastitih sinova i u akciji njezinih velikih apostola i u 
njezinu kolektivnom životu u časovima njezine posebne vi- 
talnosti, koju je pokazala u svojim prvim godinama, a za 
kojim godinama mi uvijek moramo težiti bez straha, d". 
ćemo postati arhaični. 

A ako postavimo pitanje, u kojem se odnosu nalazi vri- 
jednost pojedinca prema zajednici, onda moramo reći do 
je kršćanstvo uvijek davalo prvenstvo zajednici, jer je i 
samo kršćanstvo zajednica, a ne pojedinac; onda moramo 
reći da kršćanstvo ni u teoriji ni u praksi ne pozna vri- 
jednosti pojedinca bez zajednice, već veličinu pojedince 
gleda u njegovoj usmjerenosti prema zajednici i u njegovoj 
povezanosti sa zajednicom. Time ono ne želi izbrisati samu 

osobnost, već naprotiv nastoji individualnost pojedinca 
dovesti do maksimuma svjesno da bi bez bogate i pune 
raznolikosti pojedinaca zajednica bila obična bezlična 
masa. Kršćanski je ideal maksimum osobnosti u jed nstvu 
sa zajednicom. 

Istina, te misli o osobi i zajednici niču donekle već iz 
golog promatranja osjetnog svijeta oko nas. 

Tamo gdje se u organizmu spliću što heterogenije će- 
lije u što intimnije živo zajedništvo, tamo dobivamo savr- 
šeniji organizam, u kojem raznolikost ćelija znači bogatstvo 
organizma, a bogatstvo organizma savršenost ćelija. Na- 
protiv, suma homogenih čestica znači anonimnu šaku pra- 
šine. Prevarili bismo se pak, kad bi mislili da je kršćanstvo 
crpio svoje misli o osobi i zajednici iz promatranja osjetnog 
svijeta, što nas okružuje. 

Istina, do tih misli o osobi i zajednici možemo done- 
kle doći ako promatramo psihologiju grupe ljudi koji su 
se slobodno udruženi stavili u službu jedne velike stvari. 
Ta grupa ljudi pokazuje posve druge karakteristike nego 
Što ih pokazuje psihologija mase; njihov društveni život 
znači i čisto nepatvoreno pretakanje jednog u drugog kao 
i uzdizanje njihove osobnosti. Isto tako uzajamna ljubav 
dvaju bića ne budi li i ne razvija li u njima ono njihovo 
najosobnije? I vrhunac njihova zajedničkog života ne znači 
Ii i vrhunac njihove osobnosti? Ali bismo se i opet prevarili 
kad bismo mislili da je kršćanstvo crpio svoje misli o osobi 
i zajednici iz promatranja psihologije kojeg ljudskog ma- 
njeg ili većeg društva. Izvore kršćanskih misli o osobi i 
zajedništvu valja tražiti drugdje, u misteriju presv. Trojstva, 
i jedino ih iz tog misterija možemo u svoj njihovoj dubini 
razumjeti. 


U presv. Trojstvu jedna se osoba oštro dijeli od druge. 
Otac nije Sin, niti je Duh Sveti Otac ili Sin. Otac u presv, 
Trojstvu ima svoju vlastitu fizionomiju, a isto tako i Sin i 
Duh Sveti. Otac nije ni od koga izveden, stvoren ili rođen. 
Sin je pak rođen od Oca, a Duh Sveti izlazi iz obojice. 
Ali uza svu tu oštru opreku, koja ih dijeli, koliko zajedniš- 
tvo! U njima je svima jedan te isti život, jedna ‘e ista 
spoznaja, jedna te ista božanska narav. 

Taj pak isti božanski život nalazi se u svoj trojici sarno 
zato što božanske osobe nisu sebično jedna od druge og- 
rađene i u se zatvorene, već što su jedna prema drugci 
posve otvorene. Otac rađanjem sav svoj život dariva Sinu, 
a Sin skupa s Ocem svu svoju ljubav darivaju Duhu Sve- 
tome. Svaka se osoba daje potpuno drugim dvjema. Ona 
živi za druge i u drugima. Svaka nalazi u drugima dvjema 
svoj smisao, svoj uzrok i svoju svrhu. Tako je njihovo savr- 
šeno zajedništvo života ostvareno njihovim potpunim dari- 
vanjem samih sebe drugoj osobi. 

I upravo po istom tom darivanju po kojem je ostvareno 
njihovo savršeno zajedništvo, ostvarena je i njihova osob- 
nost. Kad bi, što je dakako apsurdno, bilo moguće da Otac 
prestane izricati Riječ, prestane rađati Sina, prestalo bi i 
samo njegovo osobno mišljenje, prestao bi i on som. To 
isto vrijedi za drugu i treću osobu. Božanske osobe naime 
niču, nastaju, da tako kažemo, i jesu ukoliko se jednG oso- 
ba daje drugim dvjema, ukoliko su jedna za drugu odre- 
đene, jedna prema drugoj usmjerene. Tako u njima zajed- 
ništvo nije antipod osobe, nego upravo njezin pol. 

I imajući pred očima upravo tu savršenu sliku osobno- 
sti i zajedništva u presv. Trojstvu Krist je pokazao ideal 
ljudskom rodu onim riječima: ,,Da svi budu jedno, kao što 
ti, Oče, u meni i ja u tebi, da i oni u nama budu jedno.” 

(Iv 17, 21). Tim je riječima označen životni zakon čovječan- 
stva. Kao što naime božanski život, koji je nosilac neizmjer- 
ne blaženosti, jest i opstoji u najvećem zajedništvu božan- 
skih osobnosti, tako se pravi život čovječanstva može ostva- 
riti samo u savršenom zajedništvu pravih savršenih osob- 
nosti. Pa kad bismo htjeli jednom širokom riječju izraziti 
što je ideal čovječanstva, mogli bismo reći: Ideal čovječan- 
stva je^t presv. Trojstvo tj. punina osobe preko punine 
zajedništva. 

Stoga odgoj u kat. Crkvi uvijek je katolički tj. uvijek 
je usmjeren prema zajednici. Pa i ono što je u osobi naj- 
intimnije i najosobmje, njezina naime duhovnost i niezina 
religioznost, mora biti okrenuto prema zajednici, mora biti 
katoličko. U katoličkoj, naime, duhovnosti ne može biti 
izbora između posve nutarnjeg pravca i socijalnog pravca, 
već u svakom njezinom obliku oba ova pravca, i pravce 
nutarniosti i pravac socijalnosti, moraju biti zastupam, ako 
ta duhovnost želi biti autentično kršćanska. 

Ali reći ćete mi: Ako je tome tako, kako opravdati po- 
ziv sv. Pavla da se izgubimo u provalijama samotnoga raz- 
mišljanja i imajući pred očima raspetoga Krista neprestano 
mislimo da nas je Krist ljubio i da se je predao za nas? 
Kako opravdati poziv knjižice ,,Nasljeduj Krista", kojim nas 
poziva u samoću i šutnju? Kako opravdati riječ kardinala 
Nevvmana, koja mu je kao kakav refren opet i opet dola- 
zila pod pero: God and myself — Bog i ja sam pred njim? 
Kako konačno opravdati svece i mistike, one koji su se 
kretali po vrhovima kršćanske osobnosti i koji nam počesto 
izgledaju dobrano začahureni u same sebe. 

Odgovaramo: Taj poziv u nutrinu, taj zalazak u samo- 
ću u katoličkoj duhovnosti nipošto ne znači prekidanje sa 
zajednicom. Naprotiv, kat. duhovnost zna da se moramo 


mnogočesa odreći ako želimo steći ono što nam je drugima 
davati; ona zna da dati sebe ne znači razliti se na van, i 
da treba pretrgnuti mnoge naravne veze ako želimo pri- 
vezati milost. A međutim, što ima važnije od dozivanja čov- 
jeka samome sebi, tj. od njegova susreta s milošću? S du- 
hovnošću je isto što je s kulturom i mišlju. Njih širi i daruje 
zajednici jedino onaj koji ih nosi u jezgri svoje vlastite 
osobnosti. Skrivenim krepostima, krepostima, u kojima 
kako kaže Bossuet, „ javnost nema udjela ", ne manjka ni- 
pošto socijalna funkcija. Kad bi mogli gledati nevidljivu 
svjetlost milosti, kao što gledamo svijetle oblake, munju ili 
sunčeve zrake, vidjeli bismo da su čiste kreposne duše u 
našem svijetu aktivne svojom čistoćom kao što su aktivni 
snježni vrhunci koji nam pročišćuju zemaljsku atmosferu. 
Osobna religioznost i nutarnji život nijesu nipošto sinonim 
za individualizam i subjektivnost. Prava duhovnost jest ži- 
vot skriven u srcu, ali taj život nema ništa s egoističnom 
samodopadnošću. Najviši stepen duhovnog života nazvao 
je Ruysbroeck „zajedničkim životom", jer je čovjek toga 
stepena u službi svih. „Ispovijesti" sv. Augustina, ta povi- 
jest duše na putu Bogu, ima isto psihološko značenje i istu 
doktrinalnu važnost kao i „Božja država istoga sv. Augu- 
stina, ta epopeja cijeloga roda ljudskoga na putu svome 
Začetniku. 2 Svako naime produbljenje naših najintimnijih 
predjela ima svoj korelativ u proširenju naših pogleda na 
zajednicu, i nov Kristov čovjek, koji je čovjek univerzalan, 
jest ujedno čovjek duboka nutarnjeg života. A za matičare 
veli Marechal: „Najveći Božji mistični darovi ne oslobađaju 
od zajedništva trpljenja i sudjelovanja u borbama vojujuće 
Crkve." 3 A jedan je drugi o njima primijetio: Zajednica 
nosi mistika i mistik nosi zajednicu. I u predjelima najdu- 
blje kršćanske sabranosti i nutarnjeg mira prostrana duho- 
vna zajednica roda ljudskoga uvijek je prisutna. Paul de 


38 


39 


Claudel ovako je to opjevao u svom ,,Cantique-u del I 

Palmyre : „...Nijedan naš brat, kad bi on to htio, ne mo- 
že biti u nama odsutan: i u najhladnijem škrcu, na dnu pro- 

stitutkinje i najprljavijeg pijanice želi da živi duša, koja, iako 
ne pozna dnevna, pozna ipak svoja noćna klanjanja. Ja ih 
slušam gdje govore, kad se ja molim i gdje plaču.kad se 
ja bacam na koljena. Sve ih grlim. Sve ih obuhvaćam i sve \ 

razumijem, i nema nijednog koji mi ne bi bio potreban i I 

kojeg bih mogao mimoići. Na nebu ima mnogo zvijezda, i 
njihov broj prelazi moju sposobnost da ih prebrojim, a ipak 
nema ni jedne, koja mi ne bi bila potrebna, da slavim Bo- 
ga. Mnogo je živih, a samo neki svijetle, dok se ostali kre- 
ću u kaosu i vrtlozima mraka; ima mnogo duša, ali nema 
niti jedne jedine s kojom ja ne bih bio u zajednici...” 4 
Ako se upitamo otkuda katoličkoj duhovnosti ta orijenlira- 
nost na zajednicu, taj smisao za zajednicu, tada u svom 
odgovoru ne smijemo mimoići misterij presv. Trojstva, loj 
ideal zajedništva. 

Rekli smo u početku da nam promatranje presv. Troj- 
stva mora dati nešto svjetla u problemu čovjeka i njegova 
života. Ono nam doista i daje veliko svjetlo o čovjekovoj 
osobnosti i njegovoj društvenosti, svjetlo koje nam ras- 
vjetljuje i objašnjava bit kršćanske duhovnosti. 

6. Svemir i čovjek u 
svjetlu presv. Trojstva 

Podvrgnemo li dušu modernog katolika svestranijoj 
duhovnoj analizi, i to dušu katolika koji često posjećuje 
crkve i u srcu nosi duboku privrženost svojoj vjeri, opczit 
ćemo da se u njegovoj svijesti jedva nalaze tragovi presv. 
Trojstva. Njegova je svijest puna transcedentnog bića, puna 
neizmjernoga, vječnog Boga, i on tom svojom sviješću tri- 
jumfira nad onima, koji su odrekavši se Boga, svoju 
duhovnu svijest suzili i privezali na vidljive, ograničene i 
vremenite stvari. Bog njegove religiozne svijesti nije tro- 
osobni Bog, nije Bog u kojem božanski život kruži od Oca 
na Sina od Oca i Sina na Duha Svetoga, i bez kojega stru- 
janja božanskog života Boga nema. Bog njegove religiozne 
svijesti nije Bog kakav se je on sam predstavio čovječanstvu 
razotkrivši mu svoje najskrovitije dubine, otkrivši mu svoje 
najintimnije tajne. Bog njegove religiozne svijesti jest Bog Iju- 

đskog razuma, jest Bog filozofa i literata, Bog Sokrata, Pla- 
tona, Aristotela, Cicerona, J. J. Rousseaua, Viktora Hugoa, 
Julesa Simona i drugih. Dapače on istinu o troosobnom Bo- 
gu doživljava kao poniženje svoga razuma. Kad god se s 
njom susretne, osjeća se u neprilici. Osjeća se kao suvišni 
teoretski privjesak na svojoj ideji o Bogu, kao da mu je da- 
na da muči njegov mozak i kuša njegovu vjeru, a ni za što 
drugo. Stoga i cjelokupni njegov moral miriše po dužnosti 
i uštirkanim hladnim krepostima, a premalo natprirodnom 
ljubavlju, kojoj je izvor Duh Sveti. 

A ipak nam tajna presv. Trojstva nije objavljena da 
muči naš mozak i kuša našu vjeru, već da oplodi našu dušu. 
Nije nam objavljena da zamrači naš duhovni horizont, već 
da ga zabijeli kao što jutarnje sunce, koje se doduše skriva 
iza istočnih vrhunaca, bijeli jutarnje obzorje. Nije nam ob- 
javljena da nas stavlja u nepriliku, već nam je saopćena 
kao slatka tajna Božje obitelji, da slatkoćom i utjehom pu- 
ni dušu prognanicu u danima njezina progonstva. 

Kako god mi predstavljali stvaranje svijeta, to dizanje 
bića iz mračnog ponora ništavila na svjetlo dana ili. kako 
je netko izrazio, to izvođenje bića iz limba egzistencije u 
raj egzistencije, uvijek moramo svratiti svoju pozornost na 
Boga kao na izvor, iz kojega proizlaze sva bića. Ne zamiš- 
ljajući doduše kao da bi stvari izlazile iz Boga kao Što 
voda izlazi iz izvora ili kao što se zraka sunca po nekoj 
emanaciji otkida od sunca i leti u svemir, već više tako, 
kao što umjetničko djelo izlazi ispod majstorove ruke ili, 
općenito govoreći, kao što učinak izlazi iz svog uzroka. 
Stvaranje je, dakle, neko izlaženje stvari iz Boga. Sila bo- 
žanskog bića, koja struji od Oca na Sina i kroz Sina na 
Duha Svetoga po stvaranju probija izvan božanstva, da 
prostore ništavila napuči šarolikom raznolikošću bića. Tako 


po stvaranju kao da puca obruč božanskog bitka i života 
te svojom snagom oblikuje izvan sebe nove bitke i nove 
živote. No ako želimo naznačiti mjesto u božanstvu, gdje 
puca taj obruč; ako želimo naznačiti vrata, kroz koja stva- 
ralačka Božja snaga izbija van, onda moramo reći, da je o 
mjesto i da su ta vrata Duh Sveti, treća osoba prev. Trcj 
stva. 

Kao što sila božanskog života unutar božanstva struji 
od Oca na Sina i kroz Sina dalje na Duha Svetoga, tako 
u svome produljenju u djelu stvaranja struji kroz Duha 
Svetoga dalje u ovaj vidljivi svijet. Kao što muzičar prstom 
iz glazbala izvija glasove, a slikar upravlja kistom, da 
izađe slika, tako se Božanstvo Duhom Svetim, koji je zavr- 
šetak božanskog života, kao svojim božanskim prstom do- 
tiče svijeta i sve Duhom Svetim u tom svijetu izvodi. Ako 
pak imamo na umu da Duh Sveti nije ništa drugo nego 
božanska ljubav Oca i Sina, onda moramo reći da je stvo- 
reni svijet izišao iz Boga kroz Božju ljubav i da nije ništa 
drugo nego na neki način produljenje te Božje ljubav 
Prema tome svako stvorenje kreće iz ništavila u egzistenciju 
kroz zlatna vrata ljubavi i nije ništa drugo nego nosilac 
jednog dijela te Božje ljubavi. Tako nam se stvaranje svije- 
ta u svjetlu misterija presv. Trojstva ukazuje kao kakva 
eksplozija Božje ljubavi, i sva bića oko nas, a i mi sami, 
kao slatke krhotine te ljubavi. 1 sav ovaj naš materijalni 
svemir u svjetlu presv. Trojstva nije ništa drugo do Božja 
ljubav očitovana u tri materijalne dimenzije. 

Do ovakve veličanstvene i optimističke vizije svem ,a 
nikakva nas, pa ni ona najortodoksnija filozofija, ne možs 
izdići. Takva vizija svemira skupa s optimizmom koji je 
prati, pripada samo kršćanstvu, kao što samo njemu pri- 
pada tajna presv. Trojstva. Stoga svi oni koji nose u svojoj 

religioznoj svijesti tajnu presv. Trojstva, pozvani su na 
sudioništvo u entuzijazmu sv. Franje Asiškog prema braću 
suncu i ostaloj braći i sestrama iz rodova stvorenja kao i 
na sudioništvo u toplini srca sv. Ignacija Lojolskog prema 
svim stvorovima kao komadićima Božje ljubavi ovdje na 
zemlji. Stoga sam rekao da nam je tajna presv. Trojstva 
objavljena ne da muči naš razum, već da nam oplodi dušu, ( 

ne da zamraći naš duhovni horizont, već da ga zabijeli, * 

ne da nas stavlja u nepriliku, već da nas puni utjehom. 

Nadalje, presv. Trojstvo jest tajna koju nijedan stvoreni 
razum, ni ljudski ni anđeoski, ne može proniknuti. Sto to 
znači? To znači da je presv. Trojstvo tajna skrivena u Boi 
jem biću, do koje niko izvana ne može doći. Kao što mi i 

imamo svoje osobne tajne, svoje obiteljske tajne, tajne 
svoga srca i tajne svoga bića, tako i Bog ima svoje tajne, 
tajne svoga srca i tajne svoga bića. Osobna pak tajna ] 

znači onaj najintimniji i najosobniji životni krug, koji je poz- !■ 

nat samo osobi, kao što i obiteljska tajna znači onaj j 

najtopliji i najmiliji krug života, koji se odvija oko doma- 
ćeg ognjišta, poznat samo članovima obitelji. Osobna tajna j 

- to su oni skriveni životni vodoskoci, koji bukte iz same 
jezgre same osobe kao što i obiteljska tajna jest život ! 

koji izvire iz skrovitih dubina trojstvene ljudske zajednice* j 

oca, majke i djeteta. Tajna — to je ona intimna životna 
sfera, po kojoj se kreće samo nosilac tajne. Stoga očito j 

vati nekome svoju tajnu znači isto što i uvesti ga u svoj ; 

osobni krug života, znači isto što i pozvati ga na sudio- J 

ništvo u svom vlastitom najintimnijem životu. I očitovanje 
tajne presv. Trojstva imalo je tu istu svrhu. Njezino očito- 
vanje znači poziv čovjeku da zađe u sferu božanskoga, 
znači poziv čovjeku na sudioništvo u Božjem životu, znači 
konačno poziv čovjeku na njegovo pobožanstvenje. 

44 I 


Prvi puta čovjek dolazi u dodir s tajnom presv. Trojstva 
kod krštenja. A krštenje - što je drugo nego primanje Bož- 
jeg posinaštva, primanje božanskog života; što drugo nego 
spacioniranje čovjeka u neizmjernost Božjega bića; što 
drugo nego ugrađivanje čovjeka u dimenzije božanstva ? 
Tamo je kod krštenja zaposleno cijelo presv. Trojstvo, da 
nas Što dublje uvuče u svoj životni krug. Otac nam stavlja 
u srce vjeru koja nas vodi k Sinu. Sin nam stavlja u srce 
nadu koja nas vodi k Duhu Svetome. Duh Sveti nam stav- 
lja u srce božanski život i božansku ljubav kojom konačno 
postajemo autentični članovi Božje obitelji, dostojni, da se 
slikovito izrazim, sjediti za istim stolom s Ocem, Sinom i 
Duhom Svetim. Stoga nas Otac i Sin grle u Duhu Svetome 
kao svoje dijete, svoga brata i svoju sestru. U svetištu 
duše ne nosimo mi kršćani više običnu ljudsku tajnu, tajnu 
jedne gole ljudske sudbine, već tajnu presv. Trojstva, koja 
je postala jezgra našega novog božanskog ja u nama. 
Kao nosioci te tajne zovemo se i jesmo hramovi presv. 
Trojstva, posebno hramovi Duha Svetoga. ,,Ne znate li, da 
ste hram Božji i Duh Božji stanuje u vama?" pita apostol 
vjernike staroga Korinta. (1 Kor 3, 16). Tako na dnu bića 
čovjeka kršćanina počiva ista tajna, nalazi se isti misterion 
kao i na dnu božanstva. Stoga se kršćanin ne razlikuje od 
drugih ljudi samo po svojoj konfesiji već po svojoj drukčijoj 
ontičkoj strukturi, po svom drukčijem jezgrovitom sadržaju 
Stoga onaj, koji, isporedivši kršćanstvo s ostalim nazorima 
na čovjeka, nazove kršćanski nazor na čovjeka najljepšim,, 
čini kršćanstvu nepravdu, jer se kršćanstvo s nijednim sis- 
temom uopće ne smije ispoređivati. Ono je posve druga 
stvar nego što su ostali nazori na čovjeka, kao što je mis- 
terij presv. Trojstva, koji kršćanstvo unosi u čovjeka, posve 
druga stvar nego što je naravni čovjek uzet sam za se. Pa 

kao što je nedostojno naravnog čovjeka staviti uz rame 
Bogu, tako je nedostojno istog tog čovjeka staviti uz rame 
kršćaninu, nosiocu tajne presv. Trojstva, jer je kršćanin 
prisutnošću presv, Trojstva uzdignut, proširen i produbljen 
u pravcu božanskih osoba i povučen u neizmjerni krug nji- 
hova života. 

I kao što se ulaskom presv. Trojstva u čovjeka pove- 
ćava volumen, obujam i sadržaj čovjekova bića, iste se tako 
povećava i njegova životna, moralna energija. Kad pogle- 
damo 19 stoljeća unatrag u povijest, moramo se diviti bo- 
gatoj panorami kršćanskog života visoke moralne kva- 
litete. Kršćani su u svakoj povijesnoj epohi pokazali dc u 
njima struji nešto od božanske snage. O tom nas uvjerava 
njihova mučenička krv, njihova čistoća i nevinost, njihova 
ljubav prema bližnjemu, njihova vjernost domu i obitelji, 
njihova požrtvovnost. Spuštanjem presv. Trojstva u čovjeka, 
posebno spuštanjem Duha Svetoga, u čovjeku provaljuju 
novi izvori duhovne energije i dano mu je da za svoje 
moralne pothvate grabi snagu na izvorima samoga bo- 
žanstva. 

lo produbljenje čovjekova bića i umnažanje njegovih 
moro- ni h snaga po njegovu sudioništvu u tajni presv. Troj- 
stva za današnjeg kršćanina ima svoje specifično značenje 

Veliki napredak socijalnih znanosti od jednoga ili dva 
posljednja stoljeća okrenuo je misli i osjećaje današnjeg 
čovjeka prema velikoj zajednici roda ljudskoga. Totalitet i 
napredak čovječanstva jedna je od temeljnih aspiracija da- 
našnjeg čovjeka tako te on : voj u vlastitu vrijednost gleda 
u vrijednosti čovječanstva, pred kcjirn danas stoje otvorene 
neiscrpive perspektive napretka, i u to čovječanstvo on je 
zaljubljen, to čovječanstvo on po štiva, pred tim se čov- 
ječanstvom on klanja. Ako se mora trošiti, on se rado troši 


za to čovječanstvo. Ako treba trpjeti, on rado trpi za to 
čovječanstvo. Ako treba umrijeti, on zna i umirati za to 
čovječanstvo. To je čovječanstvo njegov idol, to je čovje- 
čanstvo njegov bog, koji mu određuje smisao, pravac i sre- 
ću života. Ali u pozadini svih tih njegovih grčeva za čovje- 
čanstvo — što se nalazi? Što drugo nego stara groznica 
čovjeka da nadživi samoga sebe i tako umakne smrti, da 
izađe iz svog patuljastog rasta i tako proširi svoje biće. 
Današnji čovjek projicira sebe na čovječanstvo. Zašto? 
Da svoje uske dimenzije poveća dimenzijama čovječanstva, 
koje mu se pričinja po vremenu i vrijednosti neodređenim, 
pa da se tako u neku ruku divinizira ili učini bogom. 

Kako kršćanin stoji superioran nad tim današnjim 
čovjekom! I njim trese ista groznica. Ta adamizam, tj. biti 
kao Bog, kola i njegovim žilama. No tu njegovu groznicu 
stvarno stišava objava velike tajne presv. Trojstva, prema 
kojoj je objavi čovjek uzdignut u intimnu sferu samoga bo- 
žanskog života. Tako dok današnji čovjek sebe iluzorno 
nadimlje, dotle kršćanin uronjen u misterij presv. Trojstva, 
već na ovoj zemlji pomalo naslućuje obrise svoje pobo- 
žanstvenjene fizionomije, koju će tek vječnost pravo os- 
vijetliti. 

i opet, s pravom sam kazao da nam je tajna presv. 
Trojstva objavljena ne da muči naš razum već da oplodi 
našu dušu, ne da zamrači naš duhovni horizont već da ga 
zabijeli, ne da nas stavlja u nepriliku već da nas puni- 
utjehom. i takvom je moramo uvijek shvatiti. 

7. Tajna presv. Trojstva 
i ljudska misao 


Ako tajnu presv. Trojstva valja shvatiti kao glavnu 
tajnu Božjega života - a tako je valja shvatiti - onda tajna 
presv. Trojstva u kršćanstvu predstavlja bazičnu dogmu, ko- 
ja se u svijesti kršćanina mora nalaziti na prvom mjestu. 
Ako tajna presv. Trojstva tvori jezgru kršćanskog pobožan- 
stvenjenog čovjeka — a to smo u prijašnjoj konferenciji 
pokazali — onda i opet tajna presv. Trojstva mora ispunja- 
vati glavni dio svijesti kršćanina. Tajna presv. Trojstva mo- 
ra mu biti blizu kao što je on sam sebi blizu, jer je ta 
tajna po nedokučivom promislu Božjem postala njegova 
osobna tajna, tajna njegova vlastita bića. Stoga su odu- 
vijek kršćanske duše uz veliko strahopočitanje koje su 
iskazivale toj tajni pokazivale i veliko nastojanje da u tu 
tajnu što dublje zađu. „Ne kušam, Gospodine, da pred- 
rem u dubinu tvoju, jer ni na koji način ne poređujem s 

njom razum svoj, nego želim donekle upoznati istinu tvoju, 
koju vjeruje i ljubi srce moje” (Prošlog, c. 1), kliče sv. An- 
zelmo nalazeći se pred tajnom presv. Trojstva. A taj njegov 
poklik klicalo je svako srce koje je udaralo ortodoksno 
kršćanski. Tome pak nastojanju kršćanskog srca, da se što 
više približi misteriju presv. Trojstva i da ga svojom mis- 
iju što bolje osvijetli, pridružuje se i nastojanje Crkve da 
trojstvenom strukturom svoje liturgijske godine i svojih li- 
turgijskih oblika taj isti misterij očuva u dušama vjernika 
što svježijim. 

Zaustavimo se danas kod ta dva nastojanja. 

Presv. Trojstvo je misterij prvoga reda, koji ljudskoj 
misli izmiče s kojegod ga strane počne promatrati. No uza 
sve to kršćanska misao nije ostala rezervirana prema tom 
misteriju, već je naprotiv pokušala i u svom pokušaju us- 
pjela da uvidi barem prikladnost opstojnosti toga misterija. 

Tko naime baci samo površan pogled na Boga, ne 
može se oteti misli da je Bog živ. Bog je živ jer je izlio 
toliko života na zemlju pa je prema tome živi izvor bića. 
Bog je živ jer je sama inteligencija, a inteligencija je 
vrhovni princip životne aktivnosti. Bog je konačno živ jer je 
život savršenost. Prostrane suhe pustinje i beživotni suri 
vrhovi gora mogu u nama probuditi osjećaj neizmjernoga, 
ali ipak čovjek, koji se nađe u pustinji ili među golim ka- 
menim liticama, ne može se oteti žalosti što on sam živi 
posred smrti, koja vlada svuda unaokolo. Mi želimo vidjeti 
život. Nas život silno veseli. Sjetimo se samo živog proljeća 
iza mrtve zime. Sjetimo se sjenovitih debelih šuma punih 
glasa, pokreta i života. Sjetimo se mora, koje nas ushićuje, 
jer naliči Širokim živim grudima giganta, koji ili mimo spa- 
va ili se sav trese u svojemu bijesu. A kada o umjetničkoj 
slici kažemo da je kao živa, onda smatramo da smo je 

proglasili savršenom. Da, život je savršenost. I jer svaka 
stvorena savršenost pretpostavlja nestvarnu savršenost i 
svaka ograničena savršenost neograničenu savršenost, mo- 
ramo reći, da ovaj naš stvoreni i ograničeni život na zemlji 
pretpostavlja nestvoreni i neograničeni život u Bogu. Zato 
kažemo: Bog ]e živ i Bog je sam život . 1 

Život pak nije ništa drugo nego djelovanje. I doista 
Bog djeluje na van: stvorio je i uzdržava svijet. Ali nije li 
Bog bio prije stvaranja? A ako je bio i ako je živ bio, 
djelovao je i prije stvaranja, u njemu je bilo djelovanja, u 
njemu je bio životni pokret i to ne prema vani nego unutar 
božanskog kruga. Njegovo djelovanje prema vani, kao dje- 
lovanje prvog uzroka i početnika svemira, bilo je tako plod- 
no. Iz tog djelovanja proizišao je cijeli svijet. On reče i 
sve bi; on zapovijedi i sve bi stvoreno. A zar će njegovo 
djelovanje, njegov životni pokret unutar božanskog kruga 
biti prazan i besplodan? Kad čovječji razum misli, kad čo- 
vječji duh spoznaje samoga sebe, onda samoga sebe na 
neki način podvostručuje. A da li je apsolutna inteligen- 
cija, apsolutni duh spoznavajući samoga sebe manje mo- 
ćan nego ograničeni ljudski duh? Životni pokret tog apso- 
lutnog duha prema vani bio je dovoljno jak, da univerzum 
dozove iz ni štavi la u egzistenciju. A zar će životni pokret 
prema unutra toga istog duha biti posve nemoćan, tako 
da neće ništa probiti iz njegova krila? Na njegov zov: Tko 
sam ja?, zar mu nitko neće imati odgovoriti, nitko osim 
gluhe šutnje njegove vječne osamljenosti? I njegova čežnja 
za neizmjernom ljubavi, zar će ostati vječno žedna i zar 
mu se nitko, njemu ravan, neće baciti u zagrljaj? Stoga 
nas ništa ne iznenađuje to što u Bogu, vrhovnom životu, 
nije samo jedna osamljena osoba, već se u njemu nalaze 


tri osobe: Otac i Sin, rođen pokretom Očeve misli i Duh 
Sveti, taj božanski zagrljaj Oca i Sina. 

K tome, kruna svakog života jest plodnost. U svakom 
živom biću stoluje plemenita i ekspanzivna snaga, koja ga 
tjera, da život, koji je u njemu zatvoren, preda drugima. A 
to dijeljenje drugima svog vlastitog života jest najodličnija 
manifestacija životnih gibanja i jedan je život, to slavniji 
i veći što se više raširi. Najveći pak stupanj saopćavanja 
života susrećemo kod rađanja, pri kojem jedno živo biće 
proizvodi drugo živo biće sebi posve slično. Tako najveće 
životno djelo jednog živog bića jest njegovo dijete. Stoga 
je snaga rađanja utkana kao nutarnji blagoslov u temelie 
svakog živog bića. A zar će Božje biće biti bez tog nutar- 
njeg blagoslova? Stoga nas i opet ništa ne iznenađuje da 
unutar božanstva nailazimo na Oca i Sina, koji od Oca 
izlazi i na Duha Svetoga, koji izlazi iz obojice. 

Tim i sličnim razlozima nastoji kršćanska misao shva- 
titi opravdanost opstojnosti misterija presv. Trojstva. Ti joj 
razlozi donekle govore kako je taj duboki misterij zapravo 
posve naravan u božanskom biću. 

Ali ona ide još i dalje nastojeći taj misterij osvijetliti 
slikama uzetim iz vidljiva svijeta, koji je okružuje. 

Ako naime pomnije bacimo pogled oko sebe, primijetit 
ćemo da sa svih stvari unaokolo odsijeva trojstvena boja, 
koja nas podsjeća na Trojstvo u Bogu: na Oca izvor Logosa 
i na Pneumu, onaj ognjeni vihor i olujni dah ljubavi koji 
vječno huji nad morem božanstva. 

Najprije vidimo oko sebe kako cijelim svemirom teku 
tri linije u tri dimenzije: duljine, širine i visine, tako da su 
te tri dimenzije prava fizionomija našega materijalnoga 
svijeta. Bez te tri dimenzije nema ni jednog materijalnog 
tijela, jer ono bez njih ne može razviti svog materijalnog 

sadržaja, jer ono bez njih ne može razgranati svoje ma- 
terijalne srži. I ako jedno materijalno tijelo svedete na nulu 
duljine, nulu širine i nulu visine, vi ste to tijelo poništili, ili 
bolje, sveli na točku, na nešto nestvarno, netjelesno, ima- 
ginarno. Naša materija i tri dimenzije idu nerastavno sku- 
pa. No makar se jedno tijelo grana u tri različita pravca, 
ono ipak ostaje uvijek jedno jedinstveno tijelo u sebi ne- 
razdijeljeno, tako da imamo jedno te isto tijelo u tri dimen- 
zije: isto tijelo u duljini, isto tijelo u širini, isto tijelo u vi- 
sini. I kad izraz ,, trojstvo" ne bi bio posvećen, mogli bismo 
govoriti o trojstvu u materiji. Kad je tome tako, onda tro- 
dimenzionalna materija tj. jedno tijelo u tri dimenzije pred- 
stavlja krasnu ilustraciju troosobnog Boga, tj. jedno bo- 
žanstvo u tri osobe. 

Odavna je pak kršćansko oko gledalo u samoj ljudskoj 
duši najprozirniju sliku presv. Trojstva, i to pod najrazličiti- 
jim vidicima. U najnovije doba upiru prstom u sličnost 
ljudske duše s presv. Trojstvom pod ovim vidikom: U svakoj 
duši nalazimo osjećaj, htjenje i misao. Osjećaj, htjenje, 
misao - to je živi troplet kojim se tka povijest pojedinih 
duša kao i sveukupna povijest čovječanstva. Ljudski život, 
koji se odvija jedinstveno i harmonično, iz sebe neprestane 
izbija ovaj trozvuk osjećaja, htjenja i misli, Izbacite ? l 
naime iz njega osjećaj, vi ste taj život zaledili pretvorivši 
ga u hladnu misao i suhu volju. Izbacite li iz njega misao 
vi ste od njega napravili nejasno klupko grčeva volje i 
osjećaja. Izbacite Ii iz njega volju, vi ste tim životom za- 
krenuli u sanjarenje i romantiku. Svaki metež u povijesti 
dolazi odatle što je jedan ili drugi od ta tri elementa iz- 
gubio u životu ljudske zajednice ono mjesto koje mu pri- 
pada. Romantizam, racionalizam, rasizam dosta su svježi 
spomenici te naše tvrdnje. Isto tako svaka zbrka u poje- 

dincu nastaje što se slijedi ili Faustov recept: ,,sve je os- 
jećaj” ili recept idealističke filozofije: ,,sve je misao* ili 
recept Schopenhauera : ,sve je htijenje". Naprotiv, sve to 

nije jedno: sve je troje: osjećaj, htjenje i misao. To 
troje daje .ljudsko jedno, jesu jedno, jesu jedan jedinstve- 
ni ljudski život. Tako se jedan te isti ljudski život povlači 
kroz tri različite forme: kroz misao, volju i osjećaj. Kad 
je tome tako, onda nam taj život služi kao izvrsna ži va 
slika božanskog života, koji je u sebi istovetan, struji od Oca 
u Sina i kroz Sina opet u Duha Svetoga, onda smo i opet 
u posjedu jedne ilustracije misterija presv. Trojstva. 

Iznesene misli o prikladnosti postojanja misterija presv. 
Trojstva kao i te i njima slične ilustracije istog misterija 
kršćanskoj duši bez sumnje olakšavaju da uzdrži kontekt s 
tim misterijem, koji sačinjava njezinu svrhunaravnu jezgru 
No na poseban joj način to olakšava liturgija, koja na mis- 
tični način, ali ne zato manje stvaran, pronosi kroz sva vre- 
mena one specijalne Božje zahvate u toku našeg ljudskog 
zbivanja, a koji se zahvati pripisuju na svoj način pojeci- 
nim Božjim osobama. 

Vrhunac Božjeg zahvata u tok ljudskog zbivanja jest 
bez sumnje djelo otkupljenja roda ljudskoga. Inicijator pak 
toga djela i njegov idejni začetnik po zakonu pripisivanja, 
što nam ga pruža sv. Pismo, jest Otac, prva božanska oso- 
ba. Umiješavši se što je intimnije mogao u povijest židov- 
skoga naroda, on je spremio pozornicu na kojoj će se to 
djelo odvijati, kao što je i svojim dirigiranjem povijesnog 
razvitka ostalih naroda, u prvom redu Grka i Rimljana, 
okrenuo srca i duše ljudi prema Kristu, Otkupitelju svijeta, 
koji se je imao na toj pozornici pojaviti. I konačno dijete 
u jaslice postavila je njegova ruka kao svoj dar čovječan- 

stvu. ,,Bog je tako ljubio svijet, da je predao svoga jedino- 
rođenca ,, l dovikuje nam sv. Ivan. (Iv 3, 16). 

Advenat ili došašće te blagdan Božića vežu nas svake 
godine ponovno s tim Očevim djelovanjem i upozoravaju 
na njegovu ljubav. 

Izvođenje djela otkupljenja izvršio je Sin. On je krva- 
vom golgotskom žrtvom postao osnivač nove svrhunaravie 
porodice roda ljudskoga; tvorac novog svrhunaravnog po- 
retka; veliki obnovitelj djetinjstva Božjega u dušama; za- 
četnik svrhunaravnog kraljevstva Božjega na zemlji, kraljev- 
stva s natpaklenskom snagom. 

Korizma i Uskrs svake nas godine ponovno vežu s tom 
krvavom ljubavlju Sina. 

Konačno, završenje djela otkupljenja pripada Duhu 
Svetome. Kroza nj se je val božanskog života zaslužen na 
Kalvariji izlio na čovječanstvo, a i on se je sam s tim živo- 
tom spustio u to čovječanstvo te postao božanski oplođi- 
vao svega dobra, čista i sveta u dušama. Bez toga njegova 
silaska novoj svrhunaravnoj porodici čovječanstva obliko- 
vanoj po Kristu falila bi duša, falio bi svrhunaravni sok. 

Duhovi i poduhovsko vrijeme i opet svake nas godine 
sjeća na to Duhovo spuštanje i sjeća na Duhovu trajnu 
radnu prisutnost u krilu čovječanstva. 

Tako su Božić, Uskrs i Duhovi skupa sa svojim liturgi'« 
skim vremenskim krugovima adventa, korizme i poduhov- 
skog doba plastični prikaz djelovanja presv. Trojstva u čov 
ječanstvu. Po njima svaka kršćanska duša lako stupa u 
dodir s pojedinim božanskim osobama, da tako što dublje 
uroni u ovaj misterij i u sebi ga što svježijim očuva. I to po 
njima duša dolazi to više u dodir s presv. Trojstvom, što 
mi nismo samo promatrači djela otkupljenja nego njegovi 
dionici. 


Cei mah na početku našega života Crkva nas je po sv. 
krštenju ugradila u to djelo otkupljenja. Po sv. misi i os- 
talim sakramentima tijekom života u redu nas otkupljenja 
neprestano podržava. I sama naša smrt neće ništa drugo 
značiti nego pripuštanje uživanju plodova toga otkupljenja. 
A valja naglasiti i to da nas je Crkva ugradila u dj^lo 
otkupljenja u ime presv. Trojstva krsteći nas u ime Oca i 
Srna i Duha Svetoga, da nas u redu otkupljenja i podr- 
žava u ime istoga presv. Trojstva, u čije ime dijeli ostale 
sakramente i da će nas u ime istoga presv. Trojstva uvesti 
i u vječnost izgovarajući nad našom smrtnom posteljom: 
Pođi, kršćanska dušo, s ovog svijeta, u ime Boga Oca, 
koji te je stvorio.... u ime Sina, koji je za te trpio, u ime 
Duha Svetoga, koji se u te izlio. 

Tako nas liturgija drži neprestano u prisutnosti i dodiru 
s presv. Trojstvom, koje tvori jezgru našeg svrhunaravnog 
života i ako se danas kršćanske duše svugdje po svijetu 
oduševljavaju liturgijskim pokretom, znak je to da se krš- 
ćanstvo približava svojoj jezgri. 1 ako se je Crkva uvijek 
borila proti racionalističkoj krilatici ,, svejedno je gdje, 
kada i kako se Bogu moliš", činila je to zato, jer je 
takvu pobožnost, koja ne vodi računa o tajni presv. Troj- 
stva u čovjeku i o čovjekovu otkupljenju po njoj, s pravom 
shvaćala pobožnošću, kojoj nedostaje najkršćanskije iz 
kršćanstva. 

Rekli smo na početku; presv. Trojstvo je misterij pr- 
voga reda, koji ljudskoj misli izmiče s koje god ga strane 
počne promatrati. Iza svega pak što smo rekli o priklad- 
nosti, o slikama presv. Trojstva te o trojstvenoj strukturi 
liturgije, možemo zaključiti: Uza svu svoju neshvatljivog 
taj je misterij kršćanskoj duši ipak blizu. 


54 


55 


8. Presv. Trojstvo je 
specifično kršćanska 
tajna 

Kad promatramo tajnu presv. Trojstva, limamo dojam 
da stojimo ne samo pred velikom tajnom, pred nedokuči- 
vim misterijem, nego pred specifično kršćanskom tajnom, 
na koju nigdje drugdje, u ni jednoj religiji ne nailazimo. 
Stoga se ne može nikada dovoljno naglasiti kako su čudne 
tvrdnje nekih historičara religija, koji bliži povod i izvor 
kršćanskog Trojstva nalaze u poganskim mitologija- 
ma i religijama: semitskoj, indijskoj, babilonskoj, per- 
zijskoj, egipatskoj ili grčkoj. Čudno i nevjerojatno bez 
sumnje zvuči semitsku trijadu boga mjeseca, boga zvijezde 
Venere i boga sunca proglasiti izvorom tajne presv. Troj- 
stva kao što to čini npr. Nielsen kad se zna da semit- 
ska trijada predstavlja tri razlicna neosobna božanstva, 

dok Otac, Sin i Duh Sveti predstavljaju tri osobe i jedno 
božanstvo. Osebujno je također indijski Trimurti tj. boga 
Brahmu, Višnu i Sivu izjednačiti s kršćanskim Trojstvom kad 
se zna da Brahma, Višnu i Sivu ne označuju tri različite 
osobe, nego samo trostruku sliku ili odraz jednog te istog 
božanstva. Osebujno je također iz politeističkog mnoštva 
bogova starog Babilona, Egipta ili Grčke izlučiti tri boga 
kao npr. Ozirisa, Iziđu i Horusa ili Zeusa, Poseidona i Hada 
i onda presv. Trojstvo proglasiti njihovim plagijatom kad 
se zna da Otac, Sin i Duh Sveti nisu tri boga među ostalim 
bogovima, već jedan jedincati Bog, koji uza se nema dru- 
gih bogova, 

I kao što je krivo izvore kršćanskog trojstva stavljati u 
poganske mitologije, isto je tako naopako izvore kršćanskog 
Trojstva gledati u religioznom strujanju koje obilazi antik- 
nim svijetom tamo od Filona, Aleksandrijca i Kristova su- 
vremenika, do gnostika iz drugog stoljeća poslije Krista. 
Kažu: Kršćanstvo se ukazuje doduše mnogo čvršće od Fi- 
lonove spekulacije i mnogo treznije od gnosticizma, ali ipak 
ono, posebno njegova nauka o presv. Trojstvu, ima isto 
porijeklo i iste karakteristike koje ima Filonova spekulacija 
i gnostička nauka onog doba u koje pada početak kršćan- 
stva. 

Danas bismo htjeli ispitati tu tvrdnju najprije što se 
tiče Filona, a onda što se tiče gnosticizma. 

Filon, Židov iz Aleksandrije, rođen oko 25. godine 
prije Krista, a umro 50. poslije Krista, želeći grčku filozofiju 
dovesti potpuno u sklad s Biblijom, uzima iz Biblije pojam 
o jednom, dobrom milosrdnom Bogu, a iz grčke filozofije 
'misao da je Bog tako udaljen i tako svojim svojstvima na- 
dilazi svijet te je neizreciv i iznad svakog pojma. Zatim 
nastavlja: Izvan Boga postoji vječna, nestvorena materija. 

Između Boga i te materije nalaze se posredna bića, sile, 
moći, među kojima je na prvom mjestu Logos tj. Riječ 
Božja, uzorna ideja svega što je stvoreno i instrumenat, 
koj : m Bog oblikuje materiju. 

Tako kod Pilona uz Boga nalazimo i Logos, za kojega 
kažu da je istovetan s drugom osobom presv. Trojstva, koju 
sv. Ivan, apostol, kao što znamo, naziva također Logosom 
ili Božjom Riječju. Tako Ivan, kažu, započinjući svoje Evan- 
đelje riječima: U početku bijaše Riječ, ne čini ništa drugo 
nego smjelo ugrađuje Filonove misli u nov kršćanski sin- 
kretistički konglomerat, koji je Pavao već proširio po rim- 
skom imperiju. 

Međutim da li je to ispravno? Da li je Filonov Logos 
doista istovetan s Logosom sv. Ivana? 

1. Istina je da Filon naziva katkada svoj Logos „prvo- 
rođenim sinom Božjim", ili govori da je Logosov otac Bog 
i majka Božja mudrost kao što i sv. Ivan naziva Logos, 
drugu božansku osobu, Sinom Božjim. Ali to je podudaranje 
samo u riječima, a ne i u stvari. Očinstvo Božje ima kod 
Filona samo kozmološki smisao. Ako Filonov Logos ima 
Boga za oca, to je zato što taj vidljivi svijet uopće ima 
Boga za oca. Ako Filonov Logos ima Boga za oca, kao 
njegov prvorođeni sin, to je zato jer je ovaj vidljivi svijet 
mlađi sin Božji, budući da je kasnije stvoren nego Logos 
njegov stariji brat. — Ni traga takovu shvaćanju sinovstva 
Logosova kod sv. Ivana. Očinstvo Božje ima kod Ivana 
obiteljski smisao. Ako je Bog Otac, to nije zato jer je stvo- 
rio svijet, niti je svijet njegov sin, već samo zato jer je Lo- 
gos njegov pravi sin „jedinorođeni, koji je u krilu Očevu", 
rođen, a ne stvoren od Oca. 

2. Nadalje, za Filona je Logos nesavršena slika Božja, 
njegova sjena i kao skica. Za one koji u duhovnom živntu 


ne mogu doprijeti do gledanja Boga, velika je stvar ako 
dopru do promatranja Logosa. Vrhunac međutim vjerske 
kontemplacije jest izdići se iznad promatranja Logosa i 
doprijeti do gledanja samoga Boga. - I za sv. Ivana Logos 
je slika Božja, objavitelj Božji. Ali on objavljuje Boga sa- 
vršeno i suvereno. ,,Ko vidi mene, vidi i Oca" i „ovo je 
život vječni, da upoznaju tebe, jedinoga pravoga Boga i 
onoga koga si ti poslao, Isusa Krista." 

3. Za Filona Logos je instrumenat Božji. Pri obliko- 
vanju vidljivog svijeta glavni je akter Bog, materija je tvo- 
rivo iz kojega Bog sve gradi. Instrumenat, kojim se pri tom 
služi, jest Logos. Logos je pečat koji Bog udara na stvari 
kao garanciju da ih on, čije su oni djelo, neće nikada 
napustiti. - Nikada sv. Ivan ne predstavlja Sina, drugu 
božansku osobu, instrumentom Očevim pri stvaranju svi- 
jeta, već uči da Otac i Sin imaju jednu te istu neizmjer- 
nu stvaralačku moć kao što imaju jednu te istu božansku 
narav, da što god radi Otac, to radi jednako i Sin, da je 
kod stvaranja svijeta jednako angažiran Sin kao i Otac, 
bez ikakve podređenosti Ocu. 

4. Za Filona je Logos biće na pola puta između Boga 
i stvorova. Za sv. Ivana on je Bog. I Filon doduše naziva 
svoj Logos Bogom, ali u svim svojim mnogim i opsežnim 
djelima čini to samo tri puta, i to naveden mjestima Bib- 
lije, koja tumači i za koja veli da se je zloupotrebom 
potkrala u njih riječ Bog, naglašujući veliku razliku između 
Logosa i Boga. Uostalom, kad bi Filon smatrao Logos Bo- 
gom u pravom smislu riječi, onda bi sam srušio svoj filo- 
zofski sistem o Božjoj transcendenciji, budući da on u svoj 
sistem unosi Logos baš zato da uzimadne jedno biće niže 
od Boga, a opet više od vidljivih stvorova, pa koje se 
prema tome može zgodno smatrati posrednikom između 

Boga i materije. Za sv. Ivana Logos je Bog. I to sv. Ivan 
navodi, ne uzgred, ni tu i tamo, već je to glavna teza f 

njegova evanđelja, teza radi koje uostalom i piše svoje 
evanđelje. Logosovo je božanstvo jdnako, ili bolje isto- 
vetno s božanstvom Očevim. On ima isto znanje, istu sve- 
tost, istu moć i isto djelovanje kao i Otac. I ova božanska 
istovetnost Sina s Ocem jednako je tako važna za teolo- 
giju sv. Ivana kao što je razlika između Log osa i Boga 
važna za nauku Filonovu. I tko bi htio Ivanov Logos lišiti 
Božjega dostojanstva i njegovu bit odijeliti od Božje biti, za 
nj više evanđelje sv. Ivana nema nikakva smisla, kao što 
ni za onoga koji bi htio Filonov Logos shvatiti pravim 
Bogom, filozofija Filonova nema više nikakva smisla. i 

i 

5. Konačno za Filona Logos nije osoba. Njegov Logos 
je neka moć, ideja, više metafizičko nego fizičko biće; 
neka mitološka sila, koja drži svijet; zakon koji vlada 
svijetom; lanac koji povezuje elemente. — Za sv. Ivana 
Logos je Isus Krist, ona divna osoba Bogo-čovjeka, čije 
govore iznosi, čiji život razvija, i čiju smrt opisuje. 1 

Imamo li pred očima sve te razlike kao i činjenicu da 
sv. Ivana nije nadahnjivala kod pisanja filozofska speku- 
lacija kao Filona, već uspomena na Isusa Krista, onda 
nam izgleda posve naravnom i jasnom izjava uglednog 
protestanta Harnacka, inače protivnika naše dogme o 
presv. Trojstvu: ,, Logos (sv. Ivana) nema ništa zajedničko s 
Filonovim Logosom osim imena.” S njim se slaže i moder- 
nista Loisy. Zeler pak, slavni autor povijesti grčke filo- 
zofije, izjavljuje da je pojam Logosa kod sv. Ivana posve 
drukčiji nego kod Filona. 

Nema, dakle, govora o tome da bi religiozni filozof 
Filon udario temelje kršćanskom misteriju. A šta je s gno- 
sticizmom? 


Centralni problem gnosticizma bio je: kako dovesti 
u sklad dodir Boga, koji je savršen i dobar, s materijom 
koja je nesavršena i zla. Po gnosticizmu naime oduvijek 
uz dobrog Boga postoji i materija, koja u sebi nosi izvore 
nereda, klice fizičkih i moralnih zala, uzroke svega zla u 
svijetu. Stoga, ako je Bog iz te i takve materije oblikovao 
materijalna bića, kako je to mogao učiniti, a da pri tom 
ne uprlja svoje savjesti, a da ne prijeđe na nj odgovornost 
zla, koje harači svijetom, da ne baci time ljagu na svoju 
vlastitu svetost? Gnostici rješavaju taj problem stavljajući 
između Boga i materije posrednike: duhovne sile, duhove, 
one, koji su stvoreni od Boga i koji su prema tome manji 
od Boga, ali koji stoje po svojoj naravi iznad demonske 
materije. Samo ti posrednici - te duhovne sile i eoni — 
oblikuju iz materije bića uzimajući na se svu prljavštinu te 
nečasne rabote, dok sam Bog ostaje netaknut u sferi čiste 
dobrote i čiste savršenosti. Eoni su karika koja veže Boga 
sa materijalnim svijetom; instrumenat kojim se Bog do- 
diruje materije. 

Pitat ćete i s pravom: Što kršćanstvo, pogotovo misterij 
presv. Trojstva, ima zajedničko s izloženim religioznim si- 
stemom gnostika? Ali oni, koji niječu presv. Trojstvu kršća- 
nsku zavičajnost, odgovaraju ovako: Nije li kršćanski Logos, 
druga božanska osoba, po kršćanskoj zamisli veliki posre- 
dnik između neba i zemlje? Nije li on onaj, po kome i u kome 
je sve stvoreno, koji sve stvari snagom svoje riječi drži 
na okupu? A ako je tome tako, nije li kršćanski Logos, a 
dosljedno i kršćanski Duh Sveti, koji izlazi iz Boga, samo 
jedan od gnostičkih eona i ništa više. 

No i najnemarnijeg čitaoca novozavjetnih knjiga mora 
frapirati činjenica da te knjige posvećuju vrlo malo pažnje 
kozmogoniji, koja tvori srčiku gnosticizma. Ako se izuzmu 

tri kraća mjesta (Kol 1, 15; Žid 1, 1-4; Iv 1, 1-10), onda mo- 
žemo reći da se sv. Pismo Novoga Zavjeta uopće ne bavi 
stvaranjem svijeta. Pogoto za njegove autore problem 
materije i zla s njom skopčanog nipošto nije centralni 
religijski problem, niti rješenje tog problema vodi Logosu. 
Ono što vodi njihov duh Logosu, jest stvarna i ljudska po- 
java Kristova, na kojeg uspomena ispunja njihovu dušu i 
pokreće njihove misli. Pa kada stoga govore da je Logos, 
postavši čovjekom, veliki posrednik između neba i zemlje, 
onda ta njihova riječ ima posve drugo značenje nego kod 
gnostika. Njihov posrednik nije gnosički eon, neki polu- 
bog, bačen izvan božanstva, već pravi Bog, ravan Bogu, 
te isto tako nosilac božanstva kao i Otac. I njegovo pos- 
redništvo ne sastoji se u tome da bude Božji fizički instru- 
menat kod stvaranja, već da bude moralni posrednik pcslog 
čovječanstva pred uvrijeđenim Božjim veličanstvom. I nje- 
gova posrednička akcija ne sastoji se u tome da očuva 
Boga od prljavštine materije, već da svojom žrtvom na 
križu opere moralnu prljavštinu s čovjeka. Ako ipak au- 
tori sv. Pisma kažu da je Logos onaj u kome i po kome je 
sve stvoreno, onda oni time nikako ne žele, kao što smo 
već rekli govoreći o Filonu, podrediti u akciji stvaranja 
Logos Bogu, svesti ga na goli instrumenat, podijeliti mu 
neku skromniju ulogu. Evanđelje sv. Ivana, koje najviše 
iznosi određivanje Logosove kozmološke uloge, jasno uči 
da je Logosova akcija pri stvaranju zajednička s akcijom 
Oca, da je ona zapravo ona ista Očeva akcija kao što je 
u Logosu, i ona ista narav Božja koja je u Ocu. To je smi- 
sao onih riječi kod sv. Ivana: ,,Moj Otac uvijek radi, ja 
također" i onih ,,ja činim sve što čini moj Otac". A po sv. 
Pavlu sve opstoji u Logosu kao što i u Ocu, u kojem živi- 
mo, mičemo se i jesmo. Tako po nauci sv. Pisma Otac i 


Sin pri djelu stvaranja ne stoje jedan prema drugom kao 
prvotno i drugotno božanstvo, kao instrumenat u majstorovoj 
ruci, već oni obojica za veliko djelo stvaranja predstavljaju 
jednu jedincatu stvaralačku silu i jedan jedincati nedje- 
ljiv izvor stvaralačkog djelovanja. 

Tako postoji bitna razlika između druge božanske oso- 
be i gnostičkog eona. I apostoli su znali da bi gnosticizam 
unijeti u kršćanstvo značilo kršćanstvo minirati u njegovim 
temeljima. Zato sv. Pavao u svojoj poslanici na vjernike u 
Kolosima odgovara vjernike od gnostičke teozofije i od 
njihova praznovjerna štovanja duhovnih sila, a u poslanici 
Židovima smješta Krista iznad svih duhovnih sila, stavljajući 
ga na tron božanstva. Na istoj liniji protivljenja gnosticizmu 
stoji i sv. Ivan, a poslije njega i sva Crkva. Jedan znak više 
da kršćanstvo nije iskristaliziralo svoje dogme šurujući s 
gnosticizmom. 

Imajući na koncu pred očima sve što smo rekli o po- 
ganskim misterijima i presv. Trojstvu, o Filonovu Logosu 
i Logosu sv. Ivana, o gnosticizmu i drugoj osobi presv. 
Trojstva, možemo zaključiti riječima o Lebretona, koji je 
napisao početkom našeg stoljeća ovo: ,,Pred stotinjak 
godina rado se je vjerovalo da se tragovi Trojstva nalaze 
u poganskim legendama... Ja međutim ne smatram koris- 
nim raspravljati o nastojanjima tih autora. Ona predstav- 
ljaju doduše zanimivu, ali već davno prošlu epohu povijesti 
religija." A ako smo mi ipak ovdje o njima progovorili, 
učinili smo to stoga da prikaz o presv. Trojstvu, koji smo 
do sada razvijali, dobije jasan zaglavak o veličajnoj i ne- 
iscrpivoj dubini i ljepoti božanskog života u nedjeljivom 
Trojstvu. 

